pli: manussitthī, na yakkhī na petī na tiracchānagatā, antamaso tadahujātāpi dārikā, pageva mahattarī.


layer: root

title_pli: Theravāda Vinaya Mahāvibhaṅga

pli: Saddhinti


pli: Raho nāma


pli: cakkhussa raho sotassa raho.


pli: Cakkhussa raho nāma


pli: na sakkā hoti akkhiṁ vā nikhaṇīyamāne bhamukaṁ vā ukkhipīyamāne sīsaṁ vā ukkhipīyamāne passituṁ.


pli: Sotassa raho nāma


pli: na sakkā hoti pakatikathā sotuṁ.


pli: Paṭicchannaṁ nāma āsanaṁ


pli: kuṭṭena vā kavāṭena vā kilañjena vā sāṇipākārena vā rukkhena vā thambhena vā kotthaḷiyā vā, yena kenaci paṭicchannaṁ hoti.


pli: Nisajjaṁ kappeyyāti


pli: mātugāme nisinne bhikkhu upanisinno vā hoti upanipanno vā, āpatti pācittiyassa.


pli: Bhikkhu nisinne mātugāmo upanisinno vā hoti upanipanno vā, āpatti pācittiyassa.


pli: Ubho vā nisinnā honti ubho vā nipannā, āpatti pācittiyassa.


pli: Mātugāme mātugāmasaññī raho paṭicchanne āsane nisajjaṁ kappeti, āpatti pācittiyassa.


pli: Mātugāme vematiko raho paṭicchanne āsane nisajjaṁ kappeti, āpatti pācittiyassa.


pli: Mātugāme amātugāmasaññī raho paṭicchanne āsane nisajjaṁ kappeti, āpatti pācittiyassa.


pli: Yakkhiyā vā petiyā vā paṇḍakena vā tiracchānagatāya vā manussaviggahitthiyā vā saddhiṁ raho paṭicchanne āsane nisajjaṁ kappeti, āpatti dukkaṭassa.


pli: Amātugāme mātugāmasaññī, āpatti dukkaṭassa.


pli: Amātugāme vematiko, āpatti dukkaṭassa.


pli: Amātugāme amātugāmasaññī, anāpatti.


pli: Anāpatti—


pli: yo koci viññū puriso dutiyo hoti,


pli: tiṭṭhati na nisīdati,


pli: arahopekkho,


pli: aññavihito nisīdati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 45. Rahonisajjasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto sahāyakassa gharaṁ gantvā tassa pajāpatiyā saddhiṁ eko ekāya raho nisajjaṁ kappesi.


pli: Atha kho so puriso ujjhāyati khiyyati vipāceti—


pli: “kathañhi nāma ayyo upanando mayhaṁ pajāpatiyā saddhiṁ eko ekāya raho nisajjaṁ kappessatī”ti.


pli: Assosuṁ kho bhikkhū tassa purisassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto mātugāmena saddhiṁ eko ekāya raho nisajjaṁ kappessatī”ti …pe…


pli: “saccaṁ kira tvaṁ, upananda, mātugāmena saddhiṁ eko ekāya raho nisajjaṁ kappesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, mātugāmena saddhiṁ eko ekāya raho nisajjaṁ kappessasi.


pli: Netaṁ, moghapurisa, appasannānaṁ vā pāsādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu mātugāmena saddhiṁ eko ekāya raho nisajjaṁ kappeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Mātugāmo nāma


pli: manussitthī, na yakkhī na petī na tiracchānagatā, viññū paṭibalā subhāsitadubbhāsitaṁ duṭṭhullāduṭṭhullaṁ ājānituṁ.


pli: Saddhinti


pli: Eko ekāyāti


pli: bhikkhu ceva hoti mātugāmo ca.


pli: Raho nāma


pli: cakkhussa raho, sotassa raho.


pli: Cakkhussa raho nāma


pli: na sakkā hoti akkhiṁ vā nikhaṇīyamāne bhamukaṁ vā ukkhipīyamāne sīsaṁ vā ukkhipīyamāne passituṁ.


pli: Sotassa raho nāma


pli: na sakkā hoti pakatikathā sotuṁ.


pli: Nisajjaṁ kappeyyāti


pli: mātugāme nisinne bhikkhu upanisinno vā hoti upanipanno vā, āpatti pācittiyassa.


pli: Bhikkhu nisinne mātugāmo upanisinno vā hoti upanipanno vā, āpatti pācittiyassa.


pli: Ubho vā nisinnā honti ubho vā nipannā, āpatti pācittiyassa.


pli: Mātugāme mātugāmasaññī eko ekāya raho nisajjaṁ kappeti, āpatti pācittiyassa.


pli: Mātugāme vematiko eko ekāya raho nisajjaṁ kappeti, āpatti pācittiyassa.


pli: Mātugāme amātugāmasaññī eko ekāya raho nisajjaṁ kappeti, āpatti pācittiyassa.


pli: Yakkhiyā vā petiyā vā paṇḍakena vā tiracchānagatamanussaviggahitthiyā vā saddhiṁ eko ekāya raho nisajjaṁ kappeti, āpatti dukkaṭassa.


pli: Amātugāme mātugāmasaññī, āpatti dukkaṭassa.


pli: Amātugāme vematiko, āpatti dukkaṭassa.


pli: Amātugāme amātugāmasaññī, anāpatti.


pli: Anāpatti—


pli: yo koci viññū puriso dutiyo hoti,


pli: tiṭṭhati na nisīdati,


pli: arahopekkho


pli: aññavihito nisīdati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 46. Cārittasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena āyasmato upanandassa sakyaputtassa upaṭṭhākakulaṁ āyasmantaṁ upanandaṁ sakyaputtaṁ bhattena nimantesi.


pli: Aññepi bhikkhū bhattena nimantesi.


pli: Tena kho pana samayena āyasmā upanando sakyaputto purebhattaṁ, kulāni payirupāsati.


pli: Atha kho te bhikkhū te manusse etadavocuṁ—


pli: “dethāvuso, bhattan”ti.


pli: “Āgametha, bhante, yāvāyyo upanando āgacchatī”ti.


pli: Dutiyampi kho te bhikkhū …pe…


pli: tatiyampi kho te bhikkhū te manusse etadavocuṁ—


pli: “dethāvuso, bhattaṁ; pure kālo atikkamatī”ti.


pli: “Yampi mayaṁ, bhante, bhattaṁ karimhā ayyassa upanandassa kāraṇā.


pli: Āgametha, bhante, yāvāyyo upanando āgacchatī”ti.


pli: Atha kho āyasmā upanando sakyaputto purebhattaṁ kulāni payirupāsitvā divā āgacchati.


pli: Bhikkhū na cittarūpaṁ bhuñjiṁsu.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto nimantito sabhatto samāno purebhattaṁ kulesu cārittaṁ āpajjissatī”ti …pe…


pli: “saccaṁ kira tvaṁ, upananda, nimantito sabhatto samāno purebhattaṁ kulesu cārittaṁ āpajjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, nimantito sabhatto samāno purebhattaṁ kulesu cārittaṁ āpajjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu nimantito sabhatto samāno purebhattaṁ kulesu cārittaṁ āpajjeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena āyasmato upanandassa sakyaputtassa upaṭṭhākakulaṁ saṅghassatthāya khādanīyaṁ pāhesi—


pli: “ayyassa upanandassa dassetvā saṅghassa dātabban”ti.


pli: Tena kho pana samayena āyasmā upanando sakyaputto gāmaṁ piṇḍāya paviṭṭho hoti.


pli: Atha kho te manussā ārāmaṁ gantvā bhikkhū pucchiṁsu—


pli: “kahaṁ, bhante, ayyo upanando”ti?


pli: “Esāvuso, āyasmā upanando sakyaputto gāmaṁ piṇḍāya paviṭṭho”ti.


pli: “Idaṁ, bhante, khādanīyaṁ ayyassa upanandassa dassetvā saṅghassa dātabban”ti.


pli: Bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “tena hi, bhikkhave, paṭiggahetvā nikkhipatha yāva upanando āgacchatī”ti.


pli: Atha kho āyasmā upanando sakyaputto—“bhagavatā paṭikkhittaṁ purebhattaṁ kulesu cārittaṁ āpajjitun”ti pacchābhattaṁ kulāni payirupāsitvā divā paṭikkami, khādanīyaṁ ussāriyittha.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto pacchābhattaṁ kulesu cārittaṁ āpajjissatī”ti …pe…


pli: “saccaṁ kira tvaṁ, upananda, pacchābhattaṁ kulesu cārittaṁ āpajjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, pacchābhattaṁ kulesu cārittaṁ āpajjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu nimantito sabhatto samāno purebhattaṁ vā pacchābhattaṁ vā kulesu cārittaṁ āpajjeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū cīvaradānasamaye kukkuccāyantā kulāni na payirupāsanti.


pli: Cīvaraṁ parittaṁ uppajjati.


pli: Bhagavato etamatthaṁ ārocesuṁ …pe…


pli: anujānāmi, bhikkhave, cīvaradānasamaye kulāni payirupāsituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu nimantito sabhatto samāno purebhattaṁ vā pacchābhattaṁ vā kulesu cārittaṁ āpajjeyya, aññatra samayā, pācittiyaṁ.


pli: Tatthāyaṁ samayo. Cīvaradānasamayo—ayaṁ tattha samayo”ti.


pli: Tena kho pana samayena bhikkhū cīvarakammaṁ karonti, attho ca hoti sūciyāpi suttenapi satthakenapi.


pli: Bhikkhū kukkuccāyantā kulāni na payirupāsanti.


pli: anujānāmi, bhikkhave, cīvarakārasamaye kulāni payirupāsituṁ.


pli: Tatthāyaṁ samayo. Cīvaradānasamayo, cīvarakārasamayo—ayaṁ tattha samayo”ti.


pli: Tena kho pana samayena bhikkhū gilānā honti, attho ca hoti bhesajjehi.


pli: anujānāmi, bhikkhave, santaṁ bhikkhuṁ āpucchā kulāni payirupāsituṁ.


pli: “Yo pana bhikkhu nimantito sabhatto samāno santaṁ bhikkhuṁ anāpucchā purebhattaṁ vā pacchābhattaṁ vā kulesu cārittaṁ āpajjeyya, aññatra samayā, pācittiyaṁ.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Nimantito nāma


pli: pañcannaṁ bhojanānaṁ aññatarena bhojanena nimantito.


pli: Sabhatto nāma


pli: yena nimantito tena sabhatto.


pli: Santaṁ nāma bhikkhuṁ


pli: sakkā hoti āpucchā pavisituṁ.


pli: Asantaṁ nāma bhikkhuṁ


pli: na sakkā hoti āpucchā pavisituṁ.


pli: Purebhattaṁ nāma


pli: yena nimantito taṁ abhuttāvī.


pli: Pacchābhattaṁ nāma


pli: yena nimantito taṁ antamaso kusaggenapi bhuttaṁ hoti.


pli: Kulaṁ nāma


pli: cattāri kulāni— khattiyakulaṁ, brāhmaṇakulaṁ, vessakulaṁ, suddakulaṁ.


pli: Kulesu cārittaṁ āpajjeyyāti


pli: aññassa gharūpacāraṁ okkamantassa āpatti dukkaṭassa.


pli: Paṭhamaṁ pādaṁ ummāraṁ atikkāmeti, āpatti dukkaṭassa.


pli: Dutiyaṁ pādaṁ atikkāmeti, āpatti pācittiyassa.


pli: Aññatra samayāti


pli: ṭhapetvā samayaṁ.


pli: Cīvaradānasamayo nāma


pli: anatthate kathine vassānassa pacchimo māso, atthate kathine pañca māsā.


pli: Cīvarakārasamayo nāma


pli: cīvare kayiramāne.


pli: Nimantite nimantitasaññī santaṁ bhikkhuṁ anāpucchā purebhattaṁ vā pacchābhattaṁ vā kulesu cārittaṁ āpajjati, aññatra samayā, āpatti pācittiyassa.


pli: Nimantite vematiko santaṁ bhikkhuṁ anāpucchā purebhattaṁ vā pacchābhattaṁ vā kulesu cārittaṁ āpajjati, aññatra samayā, āpatti pācittiyassa.


pli: Nimantite animantitasaññī santaṁ bhikkhuṁ anāpucchā purebhattaṁ vā pacchābhattaṁ vā kulesu cārittaṁ āpajjati, aññatra samayā, āpatti pācittiyassa.


pli: Animantite nimantitasaññī, āpatti dukkaṭassa.


pli: Animantite vematiko, āpatti dukkaṭassa.


pli: Animantite animantitasaññī, anāpatti.


pli: Anāpatti—


pli: samaye,


pli: santaṁ bhikkhuṁ āpucchā pavisati,


pli: asantaṁ bhikkhuṁ anāpucchā pavisati,


pli: aññassa gharena maggo hoti,


pli: gharūpacārena maggo hoti,


pli: antarārāmaṁ gacchati,


pli: bhikkhunupassayaṁ gacchati,


pli: titthiyaseyyaṁ gacchati,


pli: paṭikkamanaṁ gacchati,


pli: bhattiyagharaṁ gacchati,


pli: āpadāsu,


pli: ummattakassa,


pli: ādikammikassāti.


pli: Cārittasikkhāpadaṁ niṭṭhitaṁ chaṭṭhaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 47. Mahānāmasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Tena kho pana samayena mahānāmassa sakkassa bhesajjaṁ ussannaṁ hoti.


pli: Atha kho mahānāmo sakko yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho mahānāmo sakko bhagavantaṁ etadavoca—


pli: “icchāmahaṁ, bhante, saṅghaṁ catumāsaṁ bhesajjena pavāretun”ti.


pli: “Sādhu sādhu, mahānāma.


pli: Tena hi tvaṁ, mahānāma, saṅghaṁ catumāsaṁ bhesajjena pavārehī”ti.


pli: Bhikkhū kukkuccāyantā nādhivāsenti.


pli: Bhagavato etamatthaṁ ārocesuṁ …pe…


pli: anujānāmi, bhikkhave, catumāsaṁ bhesajjappaccayapavāraṇaṁ sāditun”ti.


pli: Tena kho pana samayena bhikkhū mahānāmaṁ sakkaṁ parittaṁ bhesajjaṁ viññāpenti. Tatheva mahānāmassa sakkassa bhesajjaṁ ussannaṁ hoti.


pli: Dutiyampi kho mahānāmo sakko yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho mahānāmo sakko bhagavantaṁ etadavoca—


pli: “icchāmahaṁ, bhante, saṅghaṁ aparampi catumāsaṁ bhesajjena pavāretun”ti.


pli: Tena hi tvaṁ, mahānāma, saṅghaṁ aparampi catumāsaṁ bhesajjena pavārehī”ti.


pli: anujānāmi, bhikkhave, puna pavāraṇampi sāditun”ti.


pli: Tena kho pana samayena bhikkhū mahānāmaṁ sakkaṁ parittaṁyeva bhesajjaṁ viññāpenti. Tatheva mahānāmassa sakkassa bhesajjaṁ ussannaṁ hoti.


pli: Tatiyampi kho mahānāmo sakko yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho mahānāmo sakko bhagavantaṁ etadavoca—


pli: “icchāmahaṁ, bhante, saṅghaṁ yāvajīvaṁ bhesajjena pavāretun”ti.


pli: Tena hi tvaṁ, mahānāma, saṅghaṁ yāvajīvaṁ bhesajjena pavārehī”ti.


pli: anujānāmi, bhikkhave, niccapavāraṇampi sāditun”ti.


pli: Tena kho pana samayena chabbaggiyā bhikkhū dunnivatthā honti duppārutā anākappasampannā.


pli: Mahānāmo sakko vattā hoti—“kissa tumhe, bhante, dunnivatthā duppārutā anākappasampannā?


pli: Nanu nāma pabbajitena sunivatthena bhavitabbaṁ supārutena ākappasampannenā”ti?


pli: Chabbaggiyā bhikkhū mahānāme sakke upanandhiṁsu.


pli: Atha kho chabbaggiyānaṁ bhikkhūnaṁ etadahosi—“kena nu kho mayaṁ upāyena mahānāmaṁ sakkaṁ maṅkuṁ kareyyāmā”ti? Atha kho chabbaggiyānaṁ bhikkhūnaṁ etadahosi—


pli: “mahānāmena kho, āvuso, sakkena saṅgho bhesajjena pavārito. Handa mayaṁ, āvuso, mahānāmaṁ sakkaṁ sappiṁ viññāpemā”ti.


pli: Atha kho chabbaggiyā bhikkhū yena mahānāmo sakko tenupasaṅkamiṁsu; upasaṅkamitvā mahānāmaṁ sakkaṁ etadavocuṁ—“doṇena, āvuso, sappinā attho”ti.


pli: “Ajjaṇho, bhante, āgametha.


pli: Manussā vajaṁ gatā sappiṁ āharituṁ.


pli: Kālaṁ āharissathā”ti.


pli: Dutiyampi kho …pe…


pli: tatiyampi kho chabbaggiyā bhikkhū mahānāmaṁ sakkaṁ etadavocuṁ—“doṇena, āvuso, sappinā attho”ti.


pli: “Kiṁ pana tayā, āvuso, adātukāmena pavāritena, yaṁ tvaṁ pavāretvā na desī”ti.


pli: Atha kho mahānāmo sakko ujjhāyati khiyyati vipāceti—“kathañhi nāma bhadantā—‘ajjaṇho, bhante, āgamethā’ti vuccamānā nāgamessantī”ti.


pli: Assosuṁ kho bhikkhū mahānāmassa sakkassa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū mahānāmena sakkena—‘ajjaṇho, bhante, āgamethā’ti vuccamānā nāgamessantī”ti …pe…


pli: “saccaṁ kira tumhe, bhikkhave, mahānāmena sakkena—‘ajjaṇho, bhante, āgamethā’ti vuccamānā nāgamethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, mahānāmena sakkena—“ajjaṇho, bhante, āgamethā”ti vuccamānā nāgamessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Agilānena bhikkhunā catumāsappaccayapavāraṇā sāditabbā, aññatra punapavāraṇāya, aññatra niccapavāraṇāya; tato ce uttari sādiyeyya, pācittiyan”ti.


pli: Agilānena bhikkhunā catumāsappaccayapavāraṇā sāditabbāti


pli: gilānappaccayapavāraṇā sāditabbā.


pli: Punapavāraṇāpi sāditabbāti


pli: yadā gilāno bhavissāmi tadā viññāpessāmīti.


pli: Niccapavāraṇāpi sāditabbāti


pli: Tato ce uttari sādiyeyyāti


pli: atthi pavāraṇā bhesajjapariyantā na rattipariyantā,


pli: atthi pavāraṇā rattipariyantā na bhesajjapariyantā,


pli: atthi pavāraṇā bhesajjapariyantā ca rattipariyantā ca,


pli: atthi pavāraṇā neva bhesajjapariyantā na rattipariyantā.


pli: Bhesajjapariyantā nāma


pli: bhesajjāni pariggahitāni honti—“ettakehi bhesajjehi pavāremī”ti.


pli: Rattipariyantā nāma


pli: rattiyo pariggahitāyo honti—“ettakāsu rattīsu pavāremī”ti.


pli: Bhesajjapariyantā ca rattipariyantā ca nāma


pli: bhesajjāni ca pariggahitāni honti rattiyo ca pariggahitāyo honti—“ettakehi bhesajjehi ettakāsu rattīsu pavāremī”ti.


pli: Neva bhesajjapariyantā na rattipariyantā nāma


pli: bhesajjāni ca apariggahitāni honti rattiyo ca apariggahitāyo honti.


pli: Bhesajjapariyante—yehi bhesajjehi pavārito hoti tāni bhesajjāni ṭhapetvā aññāni bhesajjāni viññāpeti, āpatti pācittiyassa.


pli: Rattipariyante—yāsu rattīsu pavārito hoti, tā rattiyo ṭhapetvā aññāsu rattīsu viññāpeti, āpatti pācittiyassa.


pli: Bhesajjapariyante ca rattipariyante ca—yehi bhesajjehi pavārito hoti, tāni bhesajjāni ṭhapetvā yāsu rattīsu pavārito hoti, tā rattiyo ṭhapetvā aññāni bhesajjāni aññāsu rattīsu viññāpeti, āpatti pācittiyassa.


pli: Neva bhesajjapariyante na rattipariyante, anāpatti.


pli: Na bhesajjena karaṇīyena bhesajjaṁ viññāpeti, āpatti pācittiyassa.


pli: Aññena bhesajjena karaṇīyena aññaṁ bhesajjaṁ viññāpeti, āpatti pācittiyassa.


pli: Tatuttari tatuttarisaññī bhesajjaṁ viññāpeti, āpatti pācittiyassa.


pli: Tatuttari vematiko bhesajjaṁ viññāpeti, āpatti pācittiyassa.


pli: Tatuttari natatuttarisaññī bhesajjaṁ viññāpeti, āpatti pācittiyassa.


pli: Natatuttari tatuttarisaññī, āpatti dukkaṭassa.


pli: Natatuttari vematiko, āpatti dukkaṭassa.


pli: Natatuttari natatuttarisaññī, anāpatti.


pli: Anāpatti—


pli: yehi bhesajjehi pavārito hoti tāni bhesajjāni viññāpeti,


pli: yāsu rattīsu pavārito hoti tāsu rattīsu viññāpeti,


pli: “imehi tayā bhesajjehi pavāritāmha, amhākañca iminā ca iminā ca bhesajjena attho”ti ācikkhitvā viññāpeti,


pli: “yāsu tayā rattīsu pavāritāmha tāyo ca rattiyo vītivattā amhākañca bhesajjena attho”ti ācikkhitvā viññāpeti,


pli: ñātakānaṁ


pli: pavāritānaṁ,


pli: aññassatthāya,


pli: attano dhanena,


pli: ummattakassa,


pli: ādikammikassāti.


pli: Mahānāmasikkhāpadaṁ niṭṭhitaṁ sattamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 48. Uyyuttasenāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena rājā pasenadi kosalo senāya abbhuyyāto hoti.


pli: Chabbaggiyā bhikkhū uyyuttaṁ senaṁ dassanāya agamaṁsu.


pli: Addasā kho rājā pasenadi kosalo chabbaggiye bhikkhū dūratova āgacchante.


pli: Disvāna pakkosāpetvā etadavoca—


pli: “kissa tumhe, bhante, āgatatthā”ti?


pli: “Mahārājānaṁ mayaṁ daṭṭhukāmā”ti.


pli: “Kiṁ, bhante, maṁ diṭṭhena yuddhābhinandinaṁ;


pli: nanu bhagavā passitabbo”ti?


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā uyyuttaṁ senaṁ dassanāya āgacchissanti.


pli: Amhākampi alābhā, amhākampi dulladdhaṁ, ye mayaṁ ājīvassa hetu puttadārassa kāraṇā senāya āgacchāmā”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū uyyuttaṁ senaṁ dassanāya gacchissantī”ti …pe…


pli: “saccaṁ kira tumhe, bhikkhave, uyyuttaṁ senaṁ dassanāya gacchathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, uyyuttaṁ senaṁ dassanāya gacchissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu uyyuttaṁ senaṁ dassanāya gaccheyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññatarassa bhikkhuno mātulo senāya gilāno hoti.


pli: So tassa bhikkhuno santike dūtaṁ pāhesi—


pli: “ahañhi senāya gilāno.


pli: Āgacchatu bhadanto.


pli: Icchāmi bhadantassa āgatan”ti.


pli: Atha kho tassa bhikkhuno etadahosi—“bhagavatā sikkhāpadaṁ paññattaṁ—‘na uyyuttaṁ senaṁ dassanāya gantabban’ti.


pli: Ayañca me mātulo senāya gilāno.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, tathārūpappaccayā senāya gantuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu uyyuttaṁ senaṁ dassanāya gaccheyya, aññatra tathārūpappaccayā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Uyyuttā nāma senā


pli: gāmato nikkhamitvā niviṭṭhā vā hoti payātā vā.


pli: Senā nāma


pli: hatthī assā rathā pattī.


pli: Dvādasapuriso hatthī, tipuriso asso, catupuriso ratho, cattāro purisā sarahatthā patti.


pli: Dassanāya gacchati, āpatti dukkaṭassa.


pli: Yattha ṭhito passati, āpatti pācittiyassa.


pli: Dassanūpacāraṁ vijahitvā punappunaṁ passati, āpatti pācittiyassa.


pli: Aññatra tathārūpappaccayāti


pli: ṭhapetvā tathārūpappaccayaṁ.


pli: Uyyutte uyyuttasaññī dassanāya gacchati, aññatra tathārūpappaccayā, āpatti pācittiyassa.


pli: Uyyutte vematiko dassanāya gacchati, aññatra tathārūpappaccayā, āpatti pācittiyassa.


pli: Uyyutte anuyyuttasaññī dassanāya gacchati, aññatra tathārūpappaccayā, āpatti pācittiyassa.


pli: Ekamekaṁ dassanāya gacchati, āpatti dukkaṭassa.


pli: Yattha ṭhito passati, āpatti dukkaṭassa.


pli: Dassanūpacāraṁ vijahitvā punappunaṁ passati, āpatti dukkaṭassa.


pli: Anuyyutte uyyuttasaññī, āpatti dukkaṭassa.


pli: Anuyyutte vematiko, āpatti dukkaṭassa.


pli: Anuyyutte anuyyuttasaññī, anāpatti.


pli: Anāpatti—


pli: ārāme ṭhito passati,


pli: bhikkhussa ṭhitokāsaṁ vā nisinnokāsaṁ vā nipannokāsaṁ vā āgacchati,


pli: paṭipathaṁ gacchanto passati,


pli: tathārūpappaccayā,


pli: āpadāsu,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 49. Senāvāsasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū sati karaṇīye senaṁ gantvā atirekatirattaṁ senāya vasanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā senāya vasissanti.


pli: Amhākampi alābhā, amhākampi dulladdhaṁ, ye mayaṁ ājīvassa hetu puttadārassa kāraṇā senāya paṭivasāmā”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū atirekatirattaṁ senāya vasissantī”ti …pe…


pli: “saccaṁ kira tumhe, bhikkhave, atirekatirattaṁ senāya vasathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, atirekatirattaṁ senāya vasissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Siyā ca tassa bhikkhuno kocideva paccayo senaṁ gamanāya, dirattatirattaṁ tena bhikkhunā senāya vasitabbaṁ. Tato ce uttari vaseyya, pācittiyan”ti.


pli: Siyā ca tassa bhikkhuno kocideva paccayo senaṁ gamanāyāti


pli: siyā paccayo siyā karaṇīyaṁ.


pli: Dirattatirattaṁ tena bhikkhunā senāya vasitabbanti


pli: dvetisso rattiyo vasitabbaṁ.


pli: Tato ce uttari vaseyyāti


pli: catutthe divase atthaṅgate sūriye senāya vasati, āpatti pācittiyassa.


pli: Atirekatiratte atirekasaññī senāya vasati, āpatti pācittiyassa.


pli: Atirekatiratte vematiko senāya vasati, āpatti pācittiyassa.


pli: Atirekatiratte ūnakasaññī senāya vasati, āpatti pācittiyassa.


pli: Ūnakatiratte atirekasaññī, āpatti dukkaṭassa.


pli: Ūnakatiratte vematiko, āpatti dukkaṭassa.


pli: Ūnakatiratte ūnakasaññī, anāpatti.


pli: Anāpatti—


pli: dvetisso rattiyo vasati,


pli: ūnakadvetisso rattiyo vasati,


pli: dve rattiyo vasitvā tatiyāya rattiyā purāruṇā nikkhamitvā puna vasati,


pli: gilāno vasati,


pli: gilānassa karaṇīyena vasati,


pli: senā vā paṭisenāya ruddhā hoti,


pli: kenaci palibuddho hoti,


pli: āpadāsu,


pli: ummattakassa,


pli: ādikammikassāti.


pli: Senāvāsasikkhāpadaṁ niṭṭhitaṁ navamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Musāvādavagga


pli: 5. Sahaseyyasikkhāpada


pli: Tena samayena buddho bhagavā āḷaviyaṁ viharati aggāḷave cetiye.


pli: Tena kho pana samayena upāsakā ārāmaṁ āgacchanti dhammassavanāya.


pli: Dhamme bhāsite therā bhikkhū yathāvihāraṁ gacchanti.


pli: Navakā bhikkhū tattheva upaṭṭhānasālāyaṁ upāsakehi saddhiṁ muṭṭhassatī, asampajānā, naggā, vikūjamānā, kākacchamānā seyyaṁ kappenti.


pli: Upāsakā ujjhāyanti khiyyanti vipācenti—


pli: “kathañhi nāma bhadantā muṭṭhassatī asampajānā naggā vikūjamānā kākacchamānā seyyaṁ kappessantī”ti.


pli: Assosuṁ kho bhikkhū tesaṁ upāsakānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū anupasampannena sahaseyyaṁ kappessantī”ti.


pli: Atha kho te bhikkhū te navake bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira, bhikkhave, bhikkhū anupasampannena sahaseyyaṁ kappentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā anupasampannena sahaseyyaṁ kappessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu anupasampannena sahaseyyaṁ kappeyya pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Atha kho bhagavā āḷaviyaṁ yathābhirantaṁ viharitvā yena kosambī tena cārikaṁ pakkāmi.


pli: Anupubbena cārikaṁ caramāno yena kosambī tadavasari. Tatra sudaṁ bhagavā kosambiyaṁ viharati badarikārāme.


pli: Bhikkhū āyasmantaṁ rāhulaṁ etadavocuṁ—


pli: “bhagavatā, āvuso rāhula, sikkhāpadaṁ paññattaṁ—‘na anupasampannena sahaseyyā kappetabbā’ti.


pli: Seyyaṁ, āvuso rāhula, jānāhī”ti.


pli: Atha kho āyasmā rāhulo seyyaṁ alabhamāno vaccakuṭiyā seyyaṁ kappesi.


pli: Atha kho bhagavā rattiyā paccūsasamayaṁ paccuṭṭhāya yena vaccakuṭi tenupasaṅkami; upasaṅkamitvā ukkāsi.


pli: Āyasmāpi rāhulo ukkāsi.


pli: “Ko etthā”ti?


pli: “Ahaṁ, bhagavā, rāhulo”ti.


pli: “Kissa tvaṁ, rāhula, idha nisinnosī”ti?


pli: Atha kho āyasmā rāhulo bhagavato etamatthaṁ ārocesi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, anupasampannena dirattatirattaṁ sahaseyyaṁ kappetuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu anupasampannena uttaridirattatirattaṁ sahaseyyaṁ kappeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Anupasampanno nāma


pli: bhikkhuṁ ṭhapetvā avaseso anupasampanno nāma.


pli: Uttaridirattatirattanti


pli: atirekadirattatirattaṁ.


pli: Seyyā nāma


pli: sabbacchannā, sabbaparicchannā, yebhuyyenacchannā, yebhuyyena paricchannā.


pli: Seyyaṁ kappeyyāti


pli: catutthe divase atthaṅgate sūriye, anupasampanne nipanne, bhikkhu nipajjati, āpatti pācittiyassa.


pli: Bhikkhu nipanne, anupasampanno nipajjati, āpatti pācittiyassa.


pli: Ubho vā nipajjanti, āpatti pācittiyassa.


pli: Uṭṭhahitvā punappunaṁ nipajjanti, āpatti pācittiyassa.


pli: Anupasampanne anupasampannasaññī uttaridirattatirattaṁ sahaseyyaṁ kappeti, āpatti pācittiyassa.


pli: Anupasampanne vematiko uttaridirattatirattaṁ sahaseyyaṁ kappeti, āpatti pācittiyassa.


pli: Anupasampanne upasampannasaññī uttaridirattatirattaṁ sahaseyyaṁ kappeti, āpatti pācittiyassa.


pli: Upaḍḍhacchanne upaḍḍhaparicchanne, āpatti dukkaṭassa.


pli: Upasampanne anupasampannasaññī, āpatti dukkaṭassa.


pli: Upasampanne vematiko, āpatti dukkaṭassa.


pli: Upasampanne upasampannasaññī, anāpatti.


pli: Anāpatti—


pli: dvetisso rattiyo vasati,


pli: ūnakadvetisso rattiyo vasati,


pli: dve rattiyo vasitvā tatiyāya rattiyā purāruṇā nikkhamitvā puna vasati,


pli: sabbacchanne sabbaaparicchanne,


pli: sabbaparicchanne sabbaacchanne,


pli: yebhuyyena acchanne,


pli: yebhuyyena aparicchanne,


pli: anupasampanne nipanne bhikkhu nisīdati,


pli: bhikkhu nipanne anupasampanno nisīdati,


pli: ubho vā nisīdanti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Acelakavagga


pli: 50. Uyyodhikasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū dirattatirattaṁ senāya vasamānā uyyodhikampi balaggampi senābyūhampi anīkadassanampi gacchanti.


pli: Aññataropi chabbaggiyo bhikkhu uyyodhikaṁ gantvā kaṇḍena paṭividdho hoti.


pli: Manussā taṁ bhikkhuṁ uppaṇḍesuṁ—


pli: “kacci, bhante, suyuddhaṁ ahosi, kati te lakkhāni laddhānī”ti?


pli: So bhikkhu tehi manussehi uppaṇḍiyamāno maṅku ahosi.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā uyyodhikaṁ dassanāya āgacchissanti.


pli: Amhākampi alābhā, amhākampi dulladdhaṁ, ye mayaṁ ājīvassa hetu puttadārassa kāraṇā uyyodhikaṁ āgacchāmā”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū uyyodhikaṁ dassanāya gacchissantī”ti …pe…


pli: “saccaṁ kira tumhe, bhikkhave, uyyodhikaṁ dassanāya gacchathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, uyyodhikaṁ dassanāya gacchissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Dirattatirattañce bhikkhu senāya vasamāno uyyodhikaṁ vā balaggaṁ vā senābyūhaṁ vā anīkadassanaṁ vā gaccheyya, pācittiyan”ti.


pli: Dirattatirattañce bhikkhu senāya vasamānoti


pli: dvetisso rattiyo vasamāno.


pli: Uyyodhikaṁ nāma


pli: yattha sampahāro dissati.


pli: Balaggaṁ nāma


pli: ettakā hatthī, ettakā assā, ettakā rathā, ettakā pattī.


pli: Senābyūhaṁ nāma


pli: ito hatthī hontu, ito assā hontu, ito rathā hontu, ito pattikā hontu.


pli: Anīkaṁ nāma


pli: hatthānīkaṁ, assānīkaṁ, rathānīkaṁ, pattānīkaṁ.


pli: Tayo hatthī pacchimaṁ hatthānīkaṁ, tayo assā pacchimaṁ assānīkaṁ, tayo rathā pacchimaṁ rathānīkaṁ, cattāro purisā sarahatthā pattī pacchimaṁ pattānīkaṁ.


pli: Dassanāya gacchati, āpatti dukkaṭassa.


pli: Yattha ṭhito passati, āpatti pācittiyassa.


pli: Dassanūpacāraṁ vijahitvā punappunaṁ passati, āpatti pācittiyassa.


pli: Ekamekaṁ dassanāya gacchati, āpatti dukkaṭassa.


pli: Yattha ṭhito passati, āpatti dukkaṭassa.


pli: Dassanūpacāraṁ vijahitvā punappunaṁ passati, āpatti dukkaṭassa.


pli: Anāpatti—


pli: ārāme ṭhito passati,


pli: bhikkhussa ṭhitokāsaṁ vā nisinnokāsaṁ vā nipannokāsaṁ vā āgantvā sampahāro dissati,


pli: paṭipathaṁ gacchanto passati,


pli: sati karaṇīye gantvā passati,


pli: āpadāsu,


pli: ummattakassa,


pli: ādikammikassāti.


pli: Uyyodhikasikkhāpadaṁ niṭṭhitaṁ dasamaṁ.


pli: Acelakavaggo pañcamo.


pli: Tassuddānaṁ


pli: Pūvaṁ kathopanandassa,


pli: tayaṁpaṭṭhākameva ca;


pli: Mahānāmo pasenadi,


pli: senāviddho ime dasāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 51. Surāpānasikkhāpada


pli: Tena samayena buddho bhagavā cetiyesu cārikaṁ caramāno yena bhaddavatikā tena pāyāsi.


pli: Addasaṁsu kho gopālakā pasupālakā kassakā pathāvino bhagavantaṁ dūratova āgacchantaṁ.


pli: Disvāna bhagavantaṁ etadavocuṁ—“mā kho, bhante, bhagavā ambatitthaṁ agamāsi.


pli: Ambatitthe, bhante, jaṭilassa assame nāgo paṭivasati iddhimā āsiviso ghoraviso.


pli: So bhagavantaṁ mā viheṭhesī”ti.


pli: Evaṁ vutte, bhagavā tuṇhī ahosi.


pli: Dutiyampi kho …pe…


pli: tatiyampi kho gopālakā pasupālakā kassakā pathāvino bhagavantaṁ etadavocuṁ—


pli: “mā kho, bhante, bhagavā ambatitthaṁ agamāsi.


pli: Tatiyampi kho bhagavā tuṇhī ahosi.


pli: Atha kho bhagavā anupubbena cārikaṁ caramāno yena bhaddavatikā tadavasari. Tatra sudaṁ bhagavā bhaddavatikāyaṁ viharati.


pli: Atha kho āyasmā sāgato yena ambatitthassa jaṭilassa assamo tenupasaṅkami; upasaṅkamitvā agyāgāraṁ pavisitvā tiṇasanthārakaṁ paññapetvā nisīdi pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: Addasā kho so nāgo āyasmantaṁ sāgataṁ paviṭṭhaṁ. Disvāna dummano padhūpāyi.


pli: Āyasmāpi sāgato padhūpāyi.


pli: Atha kho so nāgo makkhaṁ asahamāno pajjali.


pli: Āyasmāpi sāgato tejodhātuṁ samāpajjitvā pajjali.


pli: Atha kho āyasmā sāgato tassa nāgassa tejasā tejaṁ pariyādiyitvā yena bhaddavatikā tenupasaṅkami.


pli: Atha kho bhagavā bhaddavatikāyaṁ yathābhirantaṁ viharitvā yena kosambī tena cārikaṁ pakkāmi.


pli: Assosuṁ kho kosambikā upāsakā—“ayyo kira sāgato ambatitthikena nāgena saddhiṁ saṅgāmesī”ti.


pli: Atha kho bhagavā anupubbena cārikaṁ caramāno yena kosambī tadavasari. Atha kho kosambikā upāsakā bhagavato paccuggamanaṁ karitvā yenāyasmā sāgato tenupasaṅkamiṁsu;


pli: upasaṅkamitvā āyasmantaṁ sāgataṁ abhivādetvā ekamantaṁ aṭṭhaṁsu. Ekamantaṁ ṭhitā kho kosambikā upāsakā āyasmantaṁ sāgataṁ etadavocuṁ—


pli: “kiṁ, bhante, ayyānaṁ dullabhañca manāpañca, kiṁ paṭiyādemā”ti?


pli: Evaṁ vutte, chabbaggiyā bhikkhū kosambike upāsake etadavocuṁ—“atthāvuso, kāpotikā nāma pasannā bhikkhūnaṁ dullabhā ca manāpā ca, taṁ paṭiyādethā”ti.


pli: Atha kho kosambikā upāsakā ghare ghare kāpotikaṁ pasannaṁ paṭiyādetvā āyasmantaṁ sāgataṁ piṇḍāya paviṭṭhaṁ disvāna āyasmantaṁ sāgataṁ etadavocuṁ—“pivatu, bhante, ayyo sāgato kāpotikaṁ pasannaṁ, pivatu, bhante, ayyo sāgato kāpotikaṁ pasannan”ti.


pli: Atha kho āyasmā sāgato ghare ghare kāpotikaṁ pasannaṁ pivitvā nagaramhā nikkhamanto nagaradvāre paripati.


pli: Atha kho bhagavā sambahulehi bhikkhūhi saddhiṁ nagaramhā nikkhamanto addasa āyasmantaṁ sāgataṁ nagaradvāre paripatantaṁ.


pli: Disvāna bhikkhū āmantesi—“gaṇhatha, bhikkhave, sāgatan”ti.


pli: “Evaṁ, bhante”ti kho te bhikkhū bhagavato paṭissuṇitvā āyasmantaṁ sāgataṁ ārāmaṁ netvā yena bhagavā tena sīsaṁ katvā nipātesuṁ.


pli: Atha kho āyasmā sāgato parivattitvā yena bhagavā tena pāde karitvā seyyaṁ kappesi.


pli: Atha kho bhagavā bhikkhū āmantesi—“nanu, bhikkhave, pubbe sāgato tathāgate sagāravo ahosi sappatisso”ti?


pli: “Evaṁ, bhante”.


pli: “Api nu kho, bhikkhave, sāgato etarahi tathāgate sagāravo sappatisso”ti?


pli: “No hetaṁ, bhante”.


pli: “Nanu, bhikkhave, sāgato ambatitthikena nāgena saddhiṁ saṅgāmesī”ti?


pli: “Api nu kho, bhikkhave, sāgato etarahi pahoti nāgena saddhiṁ saṅgāmetun”ti?


pli: “Api nu kho, bhikkhave, taṁ pātabbaṁ yaṁ pivitvā visaññī assā”ti?


pli: “Ananucchavikaṁ, bhikkhave, sāgatassa ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma, bhikkhave, sāgato majjaṁ pivissati.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Surāmerayapāne pācittiyan”ti.


pli: Surā nāma


pli: piṭṭhasurā pūvasurā odanasurā kiṇṇapakkhittā sambhārasaṁyuttā.


pli: Merayo nāma


pli: pupphāsavo phalāsavo madhvāsavo guḷāsavo sambhārasaṁyutto.


pli: Piveyyāti


pli: antamaso kusaggenapi pivati, āpatti pācittiyassa.


pli: Majje majjasaññī pivati, āpatti pācittiyassa.


pli: Majje vematiko pivati, āpatti pācittiyassa.


pli: Majje amajjasaññī pivati, āpatti pācittiyassa.


pli: Amajje majjasaññī, āpatti dukkaṭassa.


pli: Amajje vematiko, āpatti dukkaṭassa.


pli: Amajje amajjasaññī, anāpatti.


pli: Anāpatti—


pli: amajjañca hoti majjavaṇṇaṁ majjagandhaṁ majjarasaṁ taṁ pivati,


pli: sūpasampāke,


pli: maṁsasampāke,


pli: telasampāke,


pli: āmalakaphāṇite,


pli: amajjaṁ ariṭṭhaṁ pivati,


pli: ummattakassa,


pli: ādikammikassāti.


pli: Surāpānasikkhāpadaṁ niṭṭhitaṁ paṭhamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 52. Aṅgulipatodakasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū sattarasavaggiyaṁ bhikkhuṁ aṅgulipatodakena hāsesuṁ.


pli: So bhikkhu uttanto anassāsako kālamakāsi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhuṁ aṅgulipatodakena hāsessantī”ti …pe…


pli: “saccaṁ kira tumhe, bhikkhave, bhikkhuṁ aṅgulipatodakena hāsethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhuṁ aṅgulipatodakena hāsessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Aṅgulipatodake pācittiyan”ti.


pli: Aṅgulipatodako nāma


pli: upasampanno upasampannaṁ hasādhippāyo kāyena kāyaṁ āmasati, āpatti pācittiyassa.


pli: Upasampanne upasampannasaññī aṅgulipatodakena hāseti, āpatti pācittiyassa.


pli: Upasampanne vematiko aṅgulipatodakena hāseti, āpatti pācittiyassa.


pli: Upasampanne anupasampannasaññī aṅgulipatodakena hāseti, āpatti pācittiyassa.


pli: Kāyena kāyapaṭibaddhaṁ āmasati, āpatti dukkaṭassa.


pli: Kāyapaṭibaddhena kāyaṁ āmasati, āpatti dukkaṭassa.


pli: Kāyapaṭibaddhena kāyapaṭibaddhaṁ āmasati, āpatti dukkaṭassa.


pli: Nissaggiyena kāyaṁ āmasati, āpatti dukkaṭassa.


pli: Nissaggiyena kāyapaṭibaddhaṁ āmasati, āpatti dukkaṭassa.


pli: Nissaggiyena nissaggiyaṁ āmasati, āpatti dukkaṭassa.


pli: Anupasampannaṁ kāyena kāyaṁ āmasati, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: na hasādhippāyo,


pli: sati karaṇīye āmasati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 53. Hasadhammasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sattarasavaggiyā bhikkhū aciravatiyā nadiyā udake kīḷanti.


pli: Tena kho pana samayena rājā pasenadi kosalo mallikāya deviyā saddhiṁ uparipāsādavaragato hoti.


pli: Addasā kho rājā pasenadi kosalo sattarasavaggiye bhikkhū aciravatiyā nadiyā udake kīḷante.


pli: Disvāna mallikaṁ deviṁ etadavoca—


pli: “ete te, mallike, arahanto udake kīḷantī”ti.


pli: “Nissaṁsayaṁ kho, mahārāja, bhagavatā sikkhāpadaṁ apaññattaṁ.


pli: Te vā bhikkhū appakataññuno”ti.


pli: Atha kho rañño pasenadissa kosalassa etadahosi—


pli: “kena nu kho ahaṁ upāyena bhagavato ca na āroceyyaṁ, bhagavā ca jāneyya ime bhikkhū udake kīḷitā”ti?


pli: Atha kho rājā pasenadi kosalo sattarasavaggiye bhikkhū pakkosāpetvā mahantaṁ guḷapiṇḍaṁ adāsi—


pli: “imaṁ, bhante, guḷapiṇḍaṁ bhagavato dethā”ti.


pli: Sattarasavaggiyā bhikkhū taṁ guḷapiṇḍaṁ ādāya yena bhagavā tenupasaṅkamiṁsu;


pli: upasaṅkamitvā bhagavantaṁ etadavocuṁ—


pli: “imaṁ, bhante, guḷapiṇḍaṁ rājā pasenadi kosalo bhagavato detī”ti.


pli: “Kahaṁ pana tumhe, bhikkhave, rājā addasā”ti.


pli: “Aciravatiyā nadiyā, bhagavā, udake kīḷante”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, udake kīḷissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Udake hasadhamme pācittiyan”ti.


pli: Udake hasadhammo nāma


pli: uparigopphake udake hasādhippāyo nimujjati vā ummujjati vā palavati vā, āpatti pācittiyassa.


pli: Udake hasadhamme hasadhammasaññī, āpatti pācittiyassa.


pli: Udake hasadhamme vematiko, āpatti pācittiyassa.


pli: Udake hasadhamme ahasadhammasaññī, āpatti pācittiyassa.


pli: Heṭṭhāgopphake udake kīḷati, āpatti dukkaṭassa.


pli: Udake nāvāya kīḷati, āpatti dukkaṭassa.


pli: Hatthena vā pādena vā kaṭṭhena vā kaṭhalāya vā udakaṁ paharati, āpatti dukkaṭassa.


pli: Bhājanagataṁ udakaṁ vā kañjikaṁ vā khīraṁ vā takkaṁ vā rajanaṁ vā passāvaṁ vā cikkhallaṁ vā kīḷati, āpatti dukkaṭassa.


pli: Udake ahasadhamme hasadhammasaññī, āpatti dukkaṭassa.


pli: Udake ahasadhamme vematiko, āpatti dukkaṭassa.


pli: Udake ahasadhamme ahasadhammasaññī, anāpatti.


pli: Anāpatti—


pli: na hasādhippāyo,


pli: sati karaṇīye udakaṁ otaritvā nimujjati vā ummujjati vā palavati vā,


pli: pāraṁ gacchanto nimujjati vā ummujjati vā palavati vā,


pli: āpadāsu,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 54. Anādariyasikkhāpada


pli: Tena samayena buddho bhagavā kosambiyaṁ viharati ghositārāme.


pli: Tena kho pana samayena āyasmā channo anācāraṁ ācarati.


pli: Bhikkhū evamāhaṁsu—


pli: “māvuso channa, evarūpaṁ akāsi.


pli: Netaṁ kappatī”ti.


pli: So anādariyaṁ paṭicca karotiyeva.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā channo anādariyaṁ karissatī”ti …pe…


pli: “saccaṁ kira tvaṁ, channa, anādariyaṁ karosī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, anādariyaṁ karissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Anādariye pācittiyan”ti.


pli: Anādariyaṁ nāma


pli: dve anādariyāni— puggalānādariyañca dhammānādariyañca.


pli: Puggalānādariyaṁ nāma


pli: upasampannena paññattena vuccamāno— “ayaṁ ukkhittako vā vambhito vā garahito vā, imassa vacanaṁ akataṁ bhavissatī”ti anādariyaṁ karoti, āpatti pācittiyassa.


pli: Dhammānādariyaṁ nāma


pli: upasampannena paññattena vuccamāno— “kathāyaṁ nasseyya vā vinasseyya vā antaradhāyeyya vā”, taṁ vā na sikkhitukāmo anādariyaṁ karoti, āpatti pācittiyassa.


pli: Upasampanne upasampannasaññī anādariyaṁ karoti, āpatti pācittiyassa.


pli: Upasampanne vematiko anādariyaṁ karoti, āpatti pācittiyassa.


pli: Upasampanne anupasampannasaññī anādariyaṁ karoti, āpatti pācittiyassa.


pli: Apaññattena vuccamāno—


pli: “idaṁ na sallekhāya na dhutatthāya na pāsādikatāya na apacayāya na vīriyārambhāya saṁvattatī”ti anādariyaṁ karoti, āpatti dukkaṭassa.


pli: Anupasampannena paññattena vā apaññattena vā vuccamāno—


pli: Anupasampanne upasampannasaññī āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: “evaṁ amhākaṁ ācariyānaṁ uggaho paripucchā”ti bhaṇati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 55. Bhiṁsāpanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū sattarasavaggiye bhikkhū bhiṁsāpenti.


pli: Te bhiṁsāpīyamānā rodanti.


pli: Bhikkhū evamāhaṁsu—


pli: “kissa tumhe, āvuso, rodathā”ti?


pli: “Ime, āvuso, chabbaggiyā bhikkhū amhe bhiṁsāpentī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhuṁ bhiṁsāpessantī”ti …pe…


pli: “saccaṁ kira tumhe, bhikkhave, bhikkhuṁ bhiṁsāpethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhuṁ bhiṁsāpessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhuṁ bhiṁsāpeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhunti


pli: aññaṁ bhikkhuṁ.


pli: Bhiṁsāpeyyāti


pli: upasampanno upasampannaṁ bhiṁsāpetukāmo rūpaṁ vā saddaṁ vā gandhaṁ vā rasaṁ vā phoṭṭhabbaṁ vā upasaṁharati. Bhāyeyya vā so na vā bhāyeyya, āpatti pācittiyassa.


pli: Corakantāraṁ vā vāḷakantāraṁ vā pisācakantāraṁ vā ācikkhati. Bhāyeyya vā so na vā bhāyeyya, āpatti pācittiyassa.


pli: Upasampanne upasampannasaññī bhiṁsāpeti, āpatti pācittiyassa.


pli: Upasampanne vematiko bhiṁsāpeti, āpatti pācittiyassa.


pli: Upasampanne anupasampannasaññī bhiṁsāpeti, āpatti pācittiyassa.


pli: Anupasampannaṁ bhiṁsāpetukāmo rūpaṁ vā saddaṁ vā gandhaṁ vā rasaṁ vā phoṭṭhabbaṁ vā upasaṁharati.


pli: Bhāyeyya vā so na vā bhāyeyya, āpatti dukkaṭassa.


pli: Corakantāraṁ vā vāḷakantāraṁ vā pisācakantāraṁ vā ācikkhati.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: na bhiṁsāpetukāmo rūpaṁ vā saddaṁ vā gandhaṁ vā rasaṁ vā phoṭṭhabbaṁ vā upasaṁharati, corakantāraṁ vā vāḷakantāraṁ vā pisācakantāraṁ vā ācikkhati,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 56. Jotikasikkhāpada


pli: Tena samayena buddho bhagavā bhaggesu viharati susumāragire bhesakaḷāvane migadāye.


pli: Tena kho pana samayena bhikkhū hemantike kāle aññataraṁ mahantaṁ susirakaṭṭhaṁ jotiṁ samādahitvā visibbesuṁ.


pli: Tasmiñca susire kaṇhasappo agginā santatto nikkhamitvā bhikkhū paripātesi.


pli: Bhikkhū tahaṁ tahaṁ upadhāviṁsu.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū jotiṁ samādahitvā visibbessantī”ti …pe…


pli: “saccaṁ kira, bhikkhave, bhikkhū jotiṁ samādahitvā visibbentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā jotiṁ samādahitvā visibbessanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu visibbanāpekkho jotiṁ samādaheyya vā samādahāpeyya vā, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū gilānā honti.


pli: Gilānapucchakā bhikkhū gilāne bhikkhū etadavocuṁ—


pli: “kaccāvuso, khamanīyaṁ, kacci yāpanīyan”ti?


pli: “Pubbe mayaṁ, āvuso, jotiṁ samādahitvā visibbema;


pli: tena no phāsu hoti.


pli: Idāni pana ‘bhagavatā paṭikkhittan’ti kukkuccāyantā na visibbema, tena no na phāsu hotī”ti.


pli: Bhagavato etamatthaṁ ārocesuṁ …pe…


pli: anujānāmi, bhikkhave, gilānena bhikkhunā jotiṁ samādahitvā vā samādahāpetvā vā visibbetuṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu agilāno visibbanāpekkho jotiṁ samādaheyya vā samādahāpeyya vā, pācittiyan”ti.


pli: Tena kho pana samayena bhikkhū padīpepi jotikepi jantāgharepi kukkuccāyanti.


pli: anujānāmi, bhikkhave, tathārūpappaccayā jotiṁ samādahituṁ samādahāpetuṁ.


pli: “Yo pana bhikkhu agilāno visibbanāpekkho jotiṁ samādaheyya vā samādahāpeyya vā, aññatra tathārūpappaccayā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Agilāno nāma


pli: yassa vinā agginā phāsu hoti.


pli: Gilāno nāma


pli: yassa vinā agginā na phāsu hoti.


pli: Visibbanāpekkhoti


pli: tappitukāmo.


pli: Joti nāma


pli: aggi vuccati.


pli: Samādaheyyāti


pli: sayaṁ samādahati, āpatti pācittiyassa.


pli: Samādahāpeyyāti


pli: aññaṁ āṇāpeti, āpatti pācittiyassa.


pli: Sakiṁ āṇatto bahukampi samādahati, āpatti pācittiyassa.


pli: Aññatra tathā rūpappaccayāti


pli: ṭhapetvā tathārūpappaccayaṁ.


pli: Agilāno agilānasaññī visibbanāpekkho jotiṁ samādahati vā samādahāpeti vā, aññatra tathārūpappaccayā, āpatti pācittiyassa.


pli: Agilāno vematiko visibbanāpekkho jotiṁ samādahati vā samādahāpeti vā, aññatra tathārūpappaccayā, āpatti pācittiyassa.


pli: Agilāno gilānasaññī visibbanāpekkho jotiṁ samādahati vā samādahāpeti vā, aññatra tathārūpappaccayā, āpatti pācittiyassa.


pli: Paṭilātaṁ ukkhipati, āpatti dukkaṭassa.


pli: Gilāno agilānasaññī, āpatti dukkaṭassa.


pli: Gilāno vematiko, āpatti dukkaṭassa.


pli: Gilāno gilānasaññī, anāpatti.


pli: Anāpatti—


pli: gilānassa,


pli: aññena kataṁ visibbeti,


pli: vītaccitaṅgāraṁ visibbeti,


pli: padīpe jotike jantāghare tathārūpappaccayā,


pli: āpadāsu,


pli: ummattakassa,


pli: ādikammikassāti.


pli: Jotikasikkhāpadaṁ niṭṭhitaṁ chaṭṭhaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 57. Nahānasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena bhikkhū tapode nahāyanti.


pli: Tena kho pana samayena rājā māgadho seniyo bimbisāro “sīsaṁ nahāyissāmī”ti tapodaṁ gantvā—


pli: “yāvāyyā nahāyantī”ti ekamantaṁ paṭimānesi. Bhikkhū yāva samandhakārā nahāyiṁsu.


pli: Atha kho rājā māgadho seniyo bimbisāro vikāle sīsaṁ nahāyitvā, nagaradvāre thakite bahinagare vasitvā, kālasseva asambhinnena vilepanena yena bhagavā tenupasaṅkami;


pli: upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho rājānaṁ māgadhaṁ seniyaṁ bimbisāraṁ bhagavā etadavoca—“kissa tvaṁ, mahārāja, kālasseva āgato asambhinnena vilepanenā”ti?


pli: Atha kho rājā māgadho seniyo bimbisāro bhagavato etamatthaṁ ārocesi.


pli: Atha kho bhagavā rājānaṁ māgadhaṁ seniyaṁ bimbisāraṁ dhammiyā kathāya sandassesi samādapesi samuttejesi sampahaṁsesi. Atha kho rājā māgadho seniyo bimbisāro bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, bhikkhū rājānampi passitvā na mattaṁ jānitvā nahāyantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā rājānampi passitvā na mattaṁ jānitvā nahāyissanti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu orenaddhamāsaṁ nahāyeyya, pācittiyan”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū uṇhasamaye pariḷāhasamaye kukkuccāyantā na nahāyanti, sedagatena gattena sayanti.


pli: Cīvarampi senāsanampi dussati.


pli: Bhagavato etamatthaṁ ārocesuṁ …pe…


pli: anujānāmi, bhikkhave, uṇhasamaye pariḷāhasamaye orenaddhamāsaṁ nahāyituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu orenaddhamāsaṁ nahāyeyya, aññatra samayā, pācittiyaṁ.


pli: Tatthāyaṁ samayo. Diyaḍḍho māso seso gimhānanti vassānassa paṭhamo māso iccete aḍḍhateyyamāsā uṇhasamayo pariḷāhasamayo—ayaṁ tattha samayo”ti.


pli: Tena kho pana samayena bhikkhū gilānā honti.


pli: Gilānapucchakā bhikkhū gilāne bhikkhū etadavocuṁ—


pli: “kaccāvuso, khamanīyaṁ, kacci yāpanīyan”ti?


pli: “Pubbe mayaṁ, āvuso, orenaddhamāsaṁ nahāyāma, tena no phāsu hoti;


pli: idāni pana ‘bhagavatā paṭikkhittan’ti kukkuccāyantā na nahāyāma, tena no na phāsu hotī”ti.


pli: anujānāmi, bhikkhave, gilānena bhikkhunā orenaddhamāsaṁ nahāyituṁ.


pli: Tatthāyaṁ samayo. Diyaḍḍho māso seso gimhānanti vassānassa paṭhamo māso iccete aḍḍhateyyamāsā uṇhasamayo, pariḷāhasamayo, gilānasamayo—ayaṁ tattha samayo”ti.


pli: Tena kho pana samayena bhikkhū navakammaṁ katvā kukkuccāyantā na nahāyanti.


pli: Te sedagatena gattena sayanti. Cīvarampi senāsanampi dussati.


pli: anujānāmi, bhikkhave, kammasamaye orenaddhamāsaṁ nahāyituṁ.


pli: Tatthāyaṁ samayo. Diyaḍḍho māso seso gimhānanti vassānassa paṭhamo māso iccete aḍḍhateyyamāsā uṇhasamayo, pariḷāhasamayo, gilānasamayo, kammasamayo—ayaṁ tattha samayo”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena bhikkhū addhānaṁ gantvā kukkuccāyantā na nahāyanti.


pli: Bhagavato etamatthaṁ ārocesuṁ …pe…


pli: anujānāmi, bhikkhave, addhānagamanasamaye orenaddhamāsaṁ nahāyituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu orenaddhamāsaṁ nahāyeyya, aññatra samayā, pācittiyaṁ.


pli: Tatthāyaṁ samayo. Diyaḍḍho māso seso gimhānanti vassānassa paṭhamo māso iccete aḍḍhateyyamāsā uṇhasamayo, pariḷāhasamayo, gilānasamayo, kammasamayo, addhānagamanasamayo—ayaṁ tattha samayo”ti.


pli: Tena kho pana samayena sambahulā bhikkhū ajjhokāse cīvarakammaṁ karontā sarajena vātena okiṇṇā honti. Devo ca thokaṁ thokaṁ phusāyati.


pli: Bhikkhū kukkuccāyantā na nahāyanti, kilinnena gattena sayanti.


pli: Cīvarampi senāsanampi dussati.


pli: anujānāmi, bhikkhave, vātavuṭṭhisamaye orenaddhamāsaṁ nahāyituṁ.


pli: Tatthāyaṁ samayo. Diyaḍḍho māso seso gimhānanti vassānassa paṭhamo māso iccete aḍḍhateyyamāsā uṇhasamayo, pariḷāhasamayo, gilānasamayo, kammasamayo, addhānagamanasamayo, vātavuṭṭhisamayo—ayaṁ tattha samayo”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Orenaddhamāsanti


pli: ūnakaddhamāsaṁ.


pli: Nahāyeyyāti


pli: cuṇṇena vā mattikāya vā nahāyati, payoge payoge dukkaṭaṁ.


pli: Nahānapariyosāne, āpatti pācittiyassa.


pli: Aññatra samayāti


pli: ṭhapetvā samayaṁ.


pli: Uṇhasamayo nāma


pli: diyaḍḍho māso seso gimhānaṁ.


pli: Pariḷāhasamayo nāma


pli: vassānassa paṭhamo māso “iccete aḍḍhateyyamāsā uṇhasamayo pariḷāhasamayo”ti nahāyitabbaṁ.


pli: Gilānasamayo nāma


pli: yassa vinā nahānena na phāsu hoti. Gilānasamayoti nahāyitabbaṁ.


pli: Kammasamayo nāma


pli: antamaso pariveṇampi sammaṭṭhaṁ hoti. “Kammasamayo”ti nahāyitabbaṁ.


pli: Addhānagamanasamayo nāma


pli: “addhayojanaṁ gacchissāmī”ti nahāyitabbaṁ, gacchantena nahāyitabbaṁ, gatena nahāyitabbaṁ.


pli: Vātavuṭṭhisamayo nāma


pli: bhikkhū sarajena vātena okiṇṇā honti, dve vā tīṇi vā udakaphusitāni kāye patitāni honti. “Vātavuṭṭhisamayo”ti nahāyitabbaṁ.


pli: Ūnakaddhamāse ūnakasaññī, aññatra samayā, nahāyati, āpatti pācittiyassa.


pli: Ūnakaddhamāse vematiko, aññatra samayā, nahāyati, āpatti pācittiyassa.


pli: Ūnakaddhamāse atirekasaññī, aññatra samayā, nahāyati, āpatti pācittiyassa.


pli: Atirekaddhamāse ūnakasaññī, āpatti dukkaṭassa.


pli: Atirekaddhamāse vematiko, āpatti dukkaṭassa.


pli: Atirekaddhamāse atirekasaññī, anāpatti.


pli: Anāpatti—


pli: samaye,


pli: addhamāsaṁ nahāyati,


pli: atirekaddhamāsaṁ nahāyati,


pli: pāraṁ gacchanto nahāyati,


pli: sabbapaccantimesu janapadesu,


pli: āpadāsu,


pli: ummattakassa,


pli: ādikammikassāti.


pli: Nahānasikkhāpadaṁ niṭṭhitaṁ sattamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 58. Dubbaṇṇakaraṇasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sambahulā bhikkhū ca paribbājakā ca sāketā sāvatthiṁ addhānamaggappaṭipannā honti. Antarāmagge corā nikkhamitvā te acchindiṁsu.


pli: Sāvatthiyā rājabhaṭā nikkhamitvā te core sabhaṇḍe gahetvā bhikkhūnaṁ santike dūtaṁ pāhesuṁ—


pli: “āgacchantu, bhadantā, sakaṁ sakaṁ cīvaraṁ sañjānitvā gaṇhantū”ti.


pli: Bhikkhū na sañjānanti.


pli: Te ujjhāyanti khiyyanti vipācenti—


pli: “kathañhi nāma bhadantā attano attano cīvaraṁ na sañjānissantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhūnaṁ tadanucchavikaṁ tadanulomikaṁ dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhūnaṁ sikkhāpadaṁ paññapessāmi dasa atthavase paṭicca—


pli: saṅghasuṭṭhutāya, saṅghaphāsutāya …pe…


pli: saddhammaṭṭhitiyā, vinayānuggahāya.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Navaṁ pana bhikkhunā cīvaralābhena tiṇṇaṁ dubbaṇṇakaraṇānaṁ aññataraṁ dubbaṇṇakaraṇaṁ ādātabbaṁ—nīlaṁ vā kaddamaṁ vā kāḷasāmaṁ vā. Anādā ce bhikkhu tiṇṇaṁ dubbaṇṇakaraṇānaṁ aññataraṁ dubbaṇṇakaraṇaṁ navaṁ cīvaraṁ paribhuñjeyya, pācittiyan”ti.


pli: Navaṁ nāma


pli: akatakappaṁ vuccati.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ.


pli: Tiṇṇaṁ dubbaṇṇakaraṇānaṁ aññataraṁ dubbaṇṇakaraṇaṁ ādātabbanti


pli: antamaso kusaggenapi ādātabbaṁ.


pli: Nīlaṁ nāma


pli: dve nīlāni— kaṁsanīlaṁ, palāsanīlaṁ.


pli: Kaddamo nāma


pli: odako vuccati.


pli: Kāḷasāmaṁ nāma


pli: yaṁ kiñci kāḷasāmakaṁ.


pli: Anādā ce bhikkhu tiṇṇaṁ dubbaṇṇakaraṇānaṁ aññataraṁ dubbaṇṇakaraṇanti


pli: antamaso kusaggenapi anādiyitvā tiṇṇaṁ dubbaṇṇakaraṇānaṁ aññataraṁ dubbaṇṇakaraṇaṁ navaṁ cīvaraṁ paribhuñjati, āpatti pācittiyassa.


pli: Anādinne anādinnasaññī paribhuñjati, āpatti pācittiyassa.


pli: Anādinne vematiko paribhuñjati, āpatti pācittiyassa.


pli: Anādinne ādinnasaññī paribhuñjati, āpatti pācittiyassa.


pli: Ādinne anādinnasaññī, āpatti dukkaṭassa.


pli: Ādinne vematiko, āpatti dukkaṭassa.


pli: Ādinne ādinnasaññī, anāpatti.


pli: Anāpatti—


pli: ādiyitvā paribhuñjati,


pli: kappo naṭṭho hoti,


pli: kappakatokāso jiṇṇo hoti,


pli: kappakatena akappakataṁ saṁsibbitaṁ hoti,


pli: aggaḷe,


pli: anuvāte,


pli: paribhaṇḍe,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 59. Vikappanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto bhātuno saddhivihārikassa bhikkhuno sāmaṁ cīvaraṁ vikappetvā appaccuddhāraṇaṁ paribhuñjati.


pli: Atha kho so bhikkhu bhikkhūnaṁ etamatthaṁ ārocesi—


pli: “ayaṁ, āvuso, āyasmā upanando sakyaputto mayhaṁ cīvaraṁ sāmaṁ vikappetvā appaccuddhāraṇaṁ paribhuñjatī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto bhikkhussa sāmaṁ cīvaraṁ vikappetvā appaccuddhāraṇaṁ paribhuñjissatī”ti …pe…


pli: “saccaṁ kira tvaṁ, upananda, bhikkhussa sāmaṁ cīvaraṁ vikappetvā appaccuddhāraṇaṁ paribhuñjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, bhikkhussa sāmaṁ cīvaraṁ vikappetvā appaccuddhāraṇaṁ paribhuñjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa vā bhikkhuniyā vā sikkhamānāya vā sāmaṇerassa vā sāmaṇeriyā vā sāmaṁ cīvaraṁ vikappetvā appaccuddhāraṇaṁ paribhuñjeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Bhikkhunī nāma


pli: ubhatosaṅghe upasampannā.


pli: Sikkhamānā nāma


pli: dve vassāni chasu dhammesu sikkhitasikkhā.


pli: Sāmaṇero nāma


pli: dasasikkhāpadiko.


pli: Sāmaṇerī nāma


pli: dasasikkhāpadikā.


pli: Sāmanti


pli: sayaṁ vikappetvā.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ vikappanupagaṁ pacchimaṁ.


pli: Vikappanā nāma


pli: dve vikappanā— sammukhāvikappanā ca parammukhāvikappanā ca.


pli: Sammukhāvikappanā nāma


pli: “imaṁ cīvaraṁ tuyhaṁ vikappemi itthannāmassa vā”ti.


pli: Parammukhāvikappanā nāma


pli: “imaṁ cīvaraṁ vikappanatthāya tuyhaṁ dammī”ti.


pli: Tena vattabbo— “ko te mitto vā sandiṭṭho vā”ti?


pli: “Itthannāmo ca itthannāmo cā”ti.


pli: Tena vattabbo— “ahaṁ tesaṁ dammi, tesaṁ santakaṁ paribhuñja vā vissajjehi vā yathāpaccayaṁ vā karohī”ti.


pli: Appaccuddhāraṇaṁ nāma


pli: tassa vā adinnaṁ, tassa vā avissasanto paribhuñjati, āpatti pācittiyassa.


pli: Appaccuddhāraṇe appaccuddhāraṇasaññī paribhuñjati, āpatti pācittiyassa.


pli: Appaccuddhāraṇe vematiko paribhuñjati, āpatti pācittiyassa.


pli: Adhiṭṭheti vā vissajjeti vā, āpatti dukkaṭassa.


pli: Paccuddhāraṇe appaccuddhāraṇasaññī, āpatti dukkaṭassa.


pli: Paccuddhāraṇe vematiko, āpatti dukkaṭassa.


pli: Anāpatti—


pli: so vā deti,


pli: tassa vā vissasanto paribhuñjati,


pli: ummattakassa,


pli: ādikammikassāti.


pli: Vikappanasikkhāpadaṁ niṭṭhitaṁ navamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Musāvādavagga


pli: 6. Dutiyasahaseyyasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā anuruddho kosalesu janapade sāvatthiṁ gacchanto sāyaṁ aññataraṁ gāmaṁ upagacchi.


pli: Tena kho pana samayena tasmiṁ gāme aññatarissā itthiyā āvasathāgāraṁ paññattaṁ hoti.


pli: Atha kho āyasmā anuruddho yena sā itthī tenupasaṅkami; upasaṅkamitvā taṁ itthiṁ etadavoca—“sace te, bhagini, agaru, vaseyyāma ekarattaṁ āvasathāgāre”ti.


pli: “Vaseyyātha, bhante”ti.


pli: Aññepi addhikā yena sā itthī tenupasaṅkamiṁsu; upasaṅkamitvā taṁ itthiṁ etadavocuṁ—“sace te, ayye, agaru vaseyyāma ekarattaṁ āvasathāgāre”ti.


pli: “Eso kho ayyo samaṇo paṭhamaṁ upagato; sace so anujānāti, vaseyyāthā”ti.


pli: Atha kho te addhikā yenāyasmā anuruddho tenupasaṅkamiṁsu; upasaṅkamitvā āyasmantaṁ anuruddhaṁ etadavocuṁ—“sace te, bhante, agaru, vaseyyāma ekarattaṁ āvasathāgāre”ti.


pli: “Vaseyyātha, āvuso”ti.


pli: Atha kho sā itthī āyasmante anuruddhe saha dassanena paṭibaddhacittā ahosi.


pli: Atha kho sā itthī yenāyasmā anuruddho tenupasaṅkami; upasaṅkamitvā āyasmantaṁ anuruddhaṁ etadavoca—“ayyo, bhante, imehi manussehi ākiṇṇo na phāsu viharissati.


pli: Sādhāhaṁ, bhante, ayyassa mañcakaṁ abbhantaraṁ paññapeyyan”ti.


pli: Adhivāsesi kho āyasmā anuruddho tuṇhībhāvena.


pli: Atha kho sā itthī āyasmato anuruddhassa mañcakaṁ abbhantaraṁ paññapetvā alaṅkatappaṭiyattā gandhagandhinī yenāyasmā anuruddho tenupasaṅkami; upasaṅkamitvā āyasmantaṁ anuruddhaṁ etadavoca—


pli: “ayyo, bhante, abhirūpo dassanīyo pāsādiko, ahañcamhi abhirūpā dassanīyā pāsādikā.


pli: Sādhāhaṁ, bhante, ayyassa pajāpati bhaveyyan”ti.


pli: Evaṁ vutte, āyasmā anuruddho tuṇhī ahosi.


pli: Dutiyampi kho …pe…


pli: tatiyampi kho sā itthī āyasmantaṁ anuruddhaṁ etadavoca—


pli: Sādhu, bhante, ayyo mañceva paṭicchatu sabbañca sāpateyyan”ti.


pli: Tatiyampi kho āyasmā anuruddho tuṇhī ahosi.


pli: Atha kho sā itthī sāṭakaṁ nikkhipitvā āyasmato anuruddhassa purato caṅkamatipi tiṭṭhatipi nisīdatipi seyyampi kappeti.


pli: Atha kho āyasmā anuruddho indriyāni okkhipitvā taṁ itthiṁ neva olokesi napi ālapi.


pli: Atha kho sā itthī—“acchariyaṁ vata bho, abbhutaṁ vata bho.


pli: Bahū me manussā satenapi sahassenapi pahiṇanti.


pli: Ayaṁ pana samaṇo—mayā sāmaṁ yāciyamāno—na icchati mañceva paṭicchituṁ sabbañca sāpateyyan”ti


pli: sāṭakaṁ nivāsetvā āyasmato anuruddhassa pādesu sirasā nipatitvā āyasmantaṁ anuruddhaṁ etadavoca—


pli: “accayo maṁ, bhante, accagamā yathābālaṁ yathāmūḷhaṁ yathāakusalaṁ yāhaṁ evamakāsiṁ.


pli: Tassā me, bhante, ayyo accayaṁ accayato paṭiggaṇhātu āyatiṁ saṁvarāyā”ti.


pli: “Taggha tvaṁ, bhagini, accayo accagamā yathābālaṁ yathāmūḷhaṁ yathāakusalaṁ yā tvaṁ evamakāsi.


pli: Yato ca kho tvaṁ, bhagini, accayaṁ accayato disvā yathādhammaṁ paṭikarosi, taṁ te mayaṁ paṭiggaṇhāma.


pli: Vuddhi hesā, bhagini, ariyassa vinaye yo accayaṁ accayato disvā yathādhammaṁ paṭikaroti āyatiñca saṁvaraṁ āpajjatī”ti.


pli: Atha kho sā itthī tassā rattiyā accayena āyasmantaṁ anuruddhaṁ paṇītena khādanīyena bhojanīyena sahatthā santappetvā sampavāretvā, āyasmantaṁ anuruddhaṁ bhuttāviṁ onītapattapāṇiṁ abhivādetvā ekamantaṁ nisīdi.


pli: Ekamantaṁ nisinnaṁ kho taṁ itthiṁ āyasmā anuruddho dhammiyā kathāya sandassesi samādapesi samuttejesi sampahaṁsesi.


pli: Atha kho sā itthī—āyasmatā anuruddhena dhammiyā kathāya sandassitā samādapitā samuttejitā sampahaṁsitā—āyasmantaṁ anuruddhaṁ etadavoca—


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya—‘cakkhumanto rūpāni dakkhantī’ti;


pli: evamevaṁ ayyena anuruddhena anekapariyāyena dhammo pakāsito.


pli: Esāhaṁ, bhante, taṁ bhagavantaṁ saraṇaṁ gacchāmi dhammañca bhikkhusaṅghañca.


pli: Upāsikaṁ maṁ ayyo dhāretu ajjatagge pāṇupetaṁ saraṇaṁ gatan”ti.


pli: Atha kho āyasmā anuruddho sāvatthiṁ gantvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā anuruddho mātugāmena sahaseyyaṁ kappessatī”ti.


pli: Atha kho te bhikkhū āyasmantaṁ anuruddhaṁ anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tvaṁ, anuruddha, mātugāmena sahaseyyaṁ kappesī”ti?


pli: “Saccaṁ, bhagavā”ti.


pli: Vigarahi buddho bhagavā …pe… kathañhi nāma tvaṁ, anuruddha, mātugāmena sahaseyyaṁ kappessasi.


pli: Netaṁ, anuruddha, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu mātugāmena sahaseyyaṁ kappeyya pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Mātugāmo nāma


pli: manussitthī, na yakkhī, na petī, na tiracchānagatā; antamaso tadahujātāpi dārikā, pageva mahattarī.


pli: Seyyā nāma


pli: sabbacchannā, sabbaparicchannā, yebhuyyenacchannā, yebhuyyena paricchannā.


pli: Seyyaṁ kappeyyāti


pli: atthaṅgate sūriye—


pli: Mātugāme nipanne bhikkhu nipajjati, āpatti pācittiyassa.


pli: Bhikkhu nipanne mātugāmo nipajjati, āpatti pācittiyassa.


pli: Ubho vā nipajjanti, āpatti pācittiyassa.


pli: Uṭṭhahitvā punappunaṁ nipajjanti, āpatti pācittiyassa.


pli: Mātugāme mātugāmasaññī sahaseyyaṁ kappeti, āpatti pācittiyassa.


pli: Mātugāme vematiko sahaseyyaṁ kappeti, āpatti pācittiyassa.


pli: Mātugāme amātugāmasaññī sahaseyyaṁ kappeti, āpatti pācittiyassa.


pli: Upaḍḍhacchanne upaḍḍhaparicchanne, āpatti dukkaṭassa.


pli: Yakkhiyā vā petiyā vā paṇḍakena vā tiracchānagatitthiyā vā sahaseyyaṁ kappeti, āpatti dukkaṭassa.


pli: Amātugāme mātugāmasaññī, āpatti dukkaṭassa.


pli: Amātugāme vematiko, āpatti dukkaṭassa.


pli: Amātugāme amātugāmasaññī, anāpatti.


pli: Anāpatti—


pli: sabbacchanne sabbaaparicchanne,


pli: sabbaparicchanne sabbaacchanne,


pli: yebhuyyena acchanne,


pli: yebhuyyena aparicchanne,


pli: mātugāme nipanne bhikkhu nisīdati,


pli: bhikkhu nipanne mātugāmo nisīdati,


pli: ubho vā nisīdanti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Surāpānavagga


pli: 60. Cīvaraapanidhānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sattarasavaggiyā bhikkhū asannihitaparikkhārā honti.


pli: Chabbaggiyā bhikkhū sattarasavaggiyānaṁ bhikkhūnaṁ pattampi cīvarampi apanidhenti.


pli: Sattarasavaggiyā bhikkhū chabbaggiye bhikkhū etadavocuṁ—


pli: “dethāvuso, amhākaṁ pattampi cīvarampī”ti.


pli: Chabbaggiyā bhikkhū hasanti, te rodanti.


pli: Bhikkhū evamāhaṁsu—


pli: “kissa tumhe, āvuso, rodathā”ti?


pli: “Ime, āvuso, chabbaggiyā bhikkhū amhākaṁ pattampi cīvarampi apanidhentī”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhūnaṁ pattampi cīvarampi apanidhessantī”ti …pe…


pli: “saccaṁ kira tumhe, bhikkhave, bhikkhūnaṁ pattampi cīvarampi apanidhethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhūnaṁ pattampi cīvarampi apanidhessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa pattaṁ vā cīvaraṁ vā nisīdanaṁ vā sūcigharaṁ vā kāyabandhanaṁ vā apanidheyya vā apanidhāpeyya vā, antamaso hasāpekkhopi, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Patto nāma


pli: dve pattā—ayopatto, mattikāpatto.


pli: Cīvaraṁ nāma


pli: channaṁ cīvarānaṁ aññataraṁ cīvaraṁ, vikappanupagaṁ pacchimaṁ.


pli: Nisīdanaṁ nāma


pli: sadasaṁ vuccati.


pli: Sūcigharaṁ nāma


pli: sasūcikaṁ vā asūcikaṁ vā.


pli: Kāyabandhanaṁ nāma


pli: dve kāyabandhanāni— paṭṭikā, sūkarantakaṁ.


pli: Apanidheyya vāti


pli: sayaṁ apanidheti, āpatti pācittiyassa.


pli: Apanidhāpeyya vāti


pli: aññaṁ āṇāpesi, āpatti pācittiyassa.


pli: Sakiṁ āṇatto bahukampi apanidheti, āpatti pācittiyassa.


pli: Antamaso hasāpekkhopīti


pli: kīḷādhippāyo.


pli: Upasampanne upasampannasaññī pattaṁ vā cīvaraṁ vā nisīdanaṁ vā sūcigharaṁ vā kāyabandhanaṁ vā apanidheti vā apanidhāpeti vā, antamaso hasāpekkhopi, āpatti pācittiyassa.


pli: Upasampanne vematiko …pe…


pli: upasampanne anupasampannasaññī pattaṁ vā cīvaraṁ vā nisīdanaṁ vā sūcigharaṁ vā kāyabandhanaṁ vā apanidheti vā apanidhāpeti vā, antamaso hasāpekkhopi, āpatti pācittiyassa.


pli: Aññaṁ parikkhāraṁ apanidheti vā apanidhāpeti vā, antamaso hasāpekkhopi, āpatti dukkaṭassa.


pli: Anupasampannassa pattaṁ vā cīvaraṁ vā aññaṁ vā parikkhāraṁ apanidheti vā apanidhāpeti vā, antamaso hasāpekkhopi, āpatti dukkaṭassa.


pli: Anupasampanne upasampannasaññī, āpatti dukkaṭassa.


pli: Anupasampanne vematiko, āpatti dukkaṭassa.


pli: Anupasampanne anupasampannasaññī, āpatti dukkaṭassa.


pli: Anāpatti—


pli: nahasādhippāyo,


pli: dunnikkhittaṁ paṭisāmeti,


pli: “dhammiṁ kathaṁ katvā dassāmī”ti paṭisāmeti,


pli: ummattakassa,


pli: ādikammikassāti.


pli: Surāpānavaggo chaṭṭho.


pli: Tassuddānaṁ


pli: Surā aṅguli hāso ca,


pli: anādariyañca bhiṁsanaṁ;


pli: Jotinahānadubbaṇṇaṁ,


pli: sāmaṁ apanidhena cāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 61. Sañciccasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā udāyī issāso hoti, kākā cassa amanāpā honti.


pli: So kāke vijjhitvā vijjhitvā sīsaṁ chinditvā sūle paṭipāṭiyā ṭhapesi.


pli: Bhikkhū evamāhaṁsu—


pli: “kenime, āvuso, kākā jīvitā voropitā”ti?


pli: “Mayā, āvuso.


pli: Amanāpā me kākā”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā udāyī sañcicca pāṇaṁ jīvitā voropessatī”ti …pe…


pli: “saccaṁ kira tvaṁ, udāyi, sañcicca pāṇaṁ jīvitā voropesī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, sañcicca pāṇaṁ jīvitā voropessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu sañcicca pāṇaṁ jīvitā voropeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Sañciccāti


pli: jānanto sañjānanto cecca abhivitaritvā vītikkamo.


pli: Pāṇo nāma


pli: tiracchānagatapāṇo vuccati.


pli: Jīvitā voropeyyāti


pli: jīvitindriyaṁ upacchindati uparodheti santatiṁ vikopeti, āpatti pācittiyassa.


pli: Pāṇe pāṇasaññī jīvitā voropeti, āpatti pācittiyassa.


pli: Pāṇe vematiko jīvitā voropeti, āpatti dukkaṭassa.


pli: Pāṇe appāṇasaññī jīvitā voropeti, anāpatti.


pli: Appāṇe pāṇasaññī, āpatti dukkaṭassa.


pli: Appāṇe vematiko, āpatti dukkaṭassa.


pli: Appāṇe appāṇasaññī, anāpatti.


pli: Anāpatti—


pli: asañcicca,


pli: assatiyā,


pli: ajānantassa,


pli: namaraṇādhippāyassa,


pli: ummattakassa,


pli: ādikammikassāti.


pli: Sañciccasikkhāpadaṁ niṭṭhitaṁ paṭhamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 62. Sappāṇakasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū jānaṁ sappāṇakaṁ udakaṁ paribhuñjanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū jānaṁ sappāṇakaṁ udakaṁ paribhuñjissantī”ti …pe…


pli: “saccaṁ kira tumhe, bhikkhave, jānaṁ sappāṇakaṁ udakaṁ paribhuñjathā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, jānaṁ sappāṇakaṁ udakaṁ paribhuñjissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ sappāṇakaṁ udakaṁ paribhuñjeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti, aññe vā tassa ārocenti.


pli: “Sappāṇakan”ti jānanto, “paribhogena marissantī”ti jānanto paribhuñjati, āpatti pācittiyassa.


pli: Sappāṇake sappāṇakasaññī paribhuñjati, āpatti pācittiyassa.


pli: Sappāṇake vematiko paribhuñjati, āpatti dukkaṭassa.


pli: Sappāṇake appāṇakasaññī paribhuñjati, anāpatti.


pli: Appāṇake sappāṇakasaññī, āpatti dukkaṭassa.


pli: Appāṇake vematiko, āpatti dukkaṭassa.


pli: Appāṇake appāṇakasaññī, anāpatti.


pli: Anāpatti—


pli: “sappāṇakan”ti ajānanto,


pli: “appāṇakan”ti jānanto,


pli: “paribhogena na marissantī”ti jānanto paribhuñjati,


pli: ummattakassa,


pli: ādikammikassāti.


pli: Sappāṇakasikkhāpadaṁ niṭṭhitaṁ dutiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 63. Ukkoṭanasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū jānaṁ yathādhammaṁ nihatādhikaraṇaṁ punakammāya ukkoṭenti—


pli: “akataṁ kammaṁ dukkaṭaṁ kammaṁ puna kātabbaṁ kammaṁ anihataṁ dunnihataṁ puna nihanitabban”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū jānaṁ yathādhammaṁ nihatādhikaraṇaṁ punakammāya ukkoṭessantī”ti …pe…


pli: “saccaṁ kira tumhe, bhikkhave, jānaṁ yathādhammaṁ nihatādhikaraṇaṁ punakammāya ukkoṭethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, jānaṁ yathādhammaṁ nihatādhikaraṇaṁ punakammāya ukkoṭessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ yathādhammaṁ nihatādhikaraṇaṁ punakammāya ukkoṭeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti, aññe vā tassa ārocenti, so vā āroceti.


pli: Yathādhammaṁ nāma


pli: dhammena vinayena satthusāsanena kataṁ, etaṁ yathādhammaṁ nāma.


pli: Adhikaraṇaṁ nāma


pli: cattāri adhikaraṇāni— vivādādhikaraṇaṁ, anuvādādhikaraṇaṁ, āpattādhikaraṇaṁ, kiccādhikaraṇaṁ.


pli: Punakammāya ukkoṭeyyāti


pli: “akataṁ kammaṁ dukkaṭaṁ kammaṁ punakātabbaṁ kammaṁ anihataṁ dunnihataṁ puna nihanitabban”ti ukkoṭeti, āpatti pācittiyassa.


pli: Dhammakamme dhammakammasaññī ukkoṭeti, āpatti pācittiyassa.


pli: Dhammakamme vematiko ukkoṭeti, āpatti dukkaṭassa.


pli: Dhammakamme adhammakammasaññī ukkoṭeti, anāpatti.


pli: Adhammakamme dhammakammasaññī, āpatti dukkaṭassa.


pli: Adhammakamme vematiko, āpatti dukkaṭassa.


pli: Anāpatti—


pli: “adhammena vā vaggena vā na kammārahassa vā kammaṁ katan”ti jānanto ukkoṭeti,


pli: ummattakassa,


pli: ādikammikassāti.


pli: Ukkoṭanasikkhāpadaṁ niṭṭhitaṁ tatiyaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 64. Duṭṭhullasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā upanando sakyaputto sañcetanikaṁ sukkavissaṭṭhiṁ āpattiṁ āpajjitvā bhātuno saddhivihārikassa bhikkhuno ārocesi—


pli: “ahaṁ, āvuso, sañcetanikaṁ sukkavissaṭṭhiṁ āpattiṁ āpanno.


pli: Mā kassaci ārocehī”ti.


pli: Tena kho pana samayena aññataro bhikkhu sañcetanikaṁ sukkavissaṭṭhiṁ āpattiṁ āpajjitvā saṅghaṁ tassā āpattiyā parivāsaṁ yāci.


pli: Tassa saṅgho tassā āpattiyā parivāsaṁ adāsi.


pli: So parivasanto taṁ bhikkhuṁ passitvā etadavoca—


pli: “ahaṁ, āvuso, sañcetanikaṁ sukkavissaṭṭhiṁ āpattiṁ āpajjitvā saṅghaṁ tassā āpattiyā parivāsaṁ yāciṁ, tassa me saṅgho tassā āpattiyā parivāsaṁ adāsi, sohaṁ parivasāmi, vediyāmahaṁ, āvuso, vediyatīti maṁ āyasmā dhāretū”ti.


pli: “Kiṁ nu kho, āvuso, yo aññopi imaṁ āpattiṁ āpajjati sopi evaṁ karotī”ti?


pli: “Evamāvuso”ti.


pli: “Ayaṁ, āvuso, āyasmā upanando sakyaputto sañcetanikaṁ sukkavissaṭṭhiṁ āpattiṁ āpajjitvā so me āroceti mā kassaci ārocehī”ti.


pli: “Kiṁ pana tvaṁ, āvuso, paṭicchādesī”ti?


pli: Atha kho so bhikkhu bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu bhikkhussa jānaṁ duṭṭhullaṁ āpattiṁ paṭicchādessatī”ti …pe…


pli: “saccaṁ kira tvaṁ, bhikkhu, bhikkhussa jānaṁ duṭṭhullaṁ āpattiṁ paṭicchādesī”ti.


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, bhikkhussa jānaṁ duṭṭhullaṁ āpattiṁ paṭicchādessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa jānaṁ duṭṭhullaṁ āpattiṁ paṭicchādeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Jānāti nāma


pli: sāmaṁ vā jānāti aññe vā tassa ārocenti, so vā āroceti.


pli: Duṭṭhullā nāma āpatti


pli: cattāri ca pārājikāni terasa ca saṅghādisesā.


pli: Paṭicchādeyyāti


pli: “imaṁ jānitvā codessanti, sāressanti khuṁsessanti, vambhessanti, maṅkuṁ karissanti nārocessāmī”ti dhuraṁ nikkhittamatte, āpatti pācittiyassa.


pli: Duṭṭhullāya āpattiyā duṭṭhullāpattisaññī paṭicchādeti, āpatti pācittiyassa.


pli: Duṭṭhullāya āpattiyā vematiko paṭicchādeti, āpatti dukkaṭassa.


pli: Duṭṭhullāya āpattiyā aduṭṭhullāpattisaññī paṭicchādeti, āpatti dukkaṭassa.


pli: Aduṭṭhullaṁ āpattiṁ paṭicchādeti, āpatti dukkaṭassa.


pli: Anupasampannassa duṭṭhullaṁ vā aduṭṭhullaṁ vā ajjhācāraṁ paṭicchādeti, āpatti dukkaṭassa.


pli: Aduṭṭhullāya āpattiyā duṭṭhullāpattisaññī, āpatti dukkaṭassa.


pli: Aduṭṭhullāya āpattiyā vematiko, āpatti dukkaṭassa.


pli: Aduṭṭhullāya āpattiyā aduṭṭhullāpattisaññī, āpatti dukkaṭassa.


pli: Anāpatti—


pli: “saṅghassa bhaṇḍanaṁ vā kalaho vā viggaho vā vivādo vā bhavissatī”ti nāroceti,


pli: “saṅghabhedo vā saṅgharāji vā bhavissatī”ti nāroceti,


pli: “ayaṁ kakkhaḷo pharuso jīvitantarāyaṁ vā brahmacariyantarāyaṁ vā karissatī”ti nāroceti,


pli: aññe patirūpe bhikkhū apassanto nāroceti,


pli: nachādetukāmo nāroceti,


pli: “paññāyissati sakena kammenā”ti nāroceti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 65. Ūnavīsativassasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena rājagahe sattarasavaggiyā dārakā sahāyakā honti.


pli: Upālidārako tesaṁ pāmokkho hoti.


pli: Atha kho upālissa mātāpitūnaṁ etadahosi—


pli: “kena nu kho upāyena upāli amhākaṁ accayena sukhañca jīveyya na ca kilameyyā”ti?


pli: “sace kho upāli lekhaṁ sikkheyya, evaṁ kho upāli amhākaṁ accayena sukhañca jīveyya, na ca kilameyyā”ti.


pli: “sace kho upāli lekhaṁ sikkhissati, aṅguliyo dukkhā bhavissanti.


pli: Sace kho upāli gaṇanaṁ sikkheyya, evaṁ kho upāli amhākaṁ accayena sukhañca jīveyya na ca kilameyyā”ti.


pli: “sace kho upāli gaṇanaṁ sikkhissati, urassa dukkho bhavissati.


pli: Sace kho upāli rūpaṁ sikkheyya, evaṁ kho upāli amhākaṁ accayena sukhañca jīveyya na ca kilameyyā”ti.


pli: “sace kho upāli rūpaṁ sikkhissati, akkhīni dukkhā bhavissanti.


pli: Ime kho samaṇā sakyaputtiyā sukhasīlā sukhasamācārā subhojanāni bhuñjitvā nivātesu sayanesu sayanti.


pli: Sace kho upāli samaṇesu sakyaputtiyesu pabbajeyya, evaṁ kho upāli amhākaṁ accayena sukhañca jīveyya, na ca kilameyyā”ti.


pli: Assosi kho upālidārako mātāpitūnaṁ imaṁ kathāsallāpaṁ.


pli: Atha kho upālidārako yena te dārakā tenupasaṅkami; upasaṅkamitvā te dārake etadavoca—


pli: “etha mayaṁ, ayyā, samaṇesu sakyaputtiyesu pabbajissāmā”ti.


pli: “Sace kho tvaṁ, ayya, pabbajissasi, evaṁ mayampi pabbajissāmā”ti.


pli: Atha kho te dārakā ekamekassa mātāpitaro upasaṅkamitvā etadavocuṁ—


pli: “anujānātha maṁ agārasmā anagāriyaṁ pabbajjāyā”ti.


pli: Atha kho tesaṁ dārakānaṁ mātāpitaro—


pli: “sabbepime dārakā samānacchandā kalyāṇādhippāyā”ti anujāniṁsu.


pli: Te bhikkhū upasaṅkamitvā pabbajjaṁ yāciṁsu.


pli: Te bhikkhū pabbājesuṁ upasampādesuṁ.


pli: Te rattiyā paccūsasamayaṁ paccuṭṭhāya rodanti—


pli: “yāguṁ detha, bhattaṁ detha, khādanīyaṁ dethā”ti.


pli: Bhikkhū evamāhaṁsu—


pli: “āgametha, āvuso, yāva ratti vibhāyati.


pli: Sace yāgu bhavissati, pivissatha.


pli: Sace bhattaṁ bhavissati, bhuñjissatha.


pli: Sace khādanīyaṁ bhavissati, khādissatha.


pli: No ce bhavissati yāgu vā bhattaṁ vā khādanīyaṁ vā, piṇḍāya caritvā bhuñjissathā”ti.


pli: Evampi kho te bhikkhū bhikkhūhi vuccamānā rodantiyeva—


pli: Senāsanaṁ ūhadantipi ummihantipi.


pli: Assosi kho bhagavā rattiyā paccūsasamayaṁ paccuṭṭhāya dārakasaddaṁ.


pli: Sutvāna āyasmantaṁ ānandaṁ āmantesi—


pli: “kiṁ nu kho so, ānanda, dārakasaddo”ti?


pli: Atha kho āyasmā ānando bhagavato etamatthaṁ ārocesi.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, bhikkhū jānaṁ ūnavīsativassaṁ puggalaṁ upasampādentī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā jānaṁ ūnavīsativassaṁ puggalaṁ upasampādessanti.


pli: Ūnakavīsativasso, bhikkhave, puggalo akkhamo hoti sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ duruttānaṁ durāgatānaṁ vacanapathānaṁ uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ anadhivāsakajātiko hoti.


pli: Vīsativassova kho, bhikkhave, puggalo khamo hoti sītassa uṇhassa …pe…


pli: pāṇaharānaṁ adhivāsakajātiko hoti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ ūnavīsativassaṁ puggalaṁ upasampādeyya, so ca puggalo anupasampanno, te ca bhikkhū gārayhā, idaṁ tasmiṁ pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti, aññe vā tassa ārocenti, so vā āroceti.


pli: Ūnavīsativasso nāma


pli: appattavīsativasso.


pli: “Upasampādessāmī”ti gaṇaṁ vā ācariyaṁ vā pattaṁ vā cīvaraṁ vā pariyesati, sīmaṁ vā sammannati, āpatti dukkaṭassa.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Kammavācāpariyosāne upajjhāyassa āpatti pācittiyassa.


pli: Gaṇassa ca ācariyassa ca āpatti dukkaṭassa.


pli: Ūnavīsativasse ūnavīsativassasaññī upasampādeti, āpatti pācittiyassa.


pli: Ūnavīsativasse vematiko upasampādeti, āpatti dukkaṭassa.


pli: Ūnavīsativasse paripuṇṇavīsativassasaññī upasampādeti, anāpatti.


pli: Paripuṇṇavīsativasse ūnavīsativassasaññī, āpatti dukkaṭassa.


pli: Paripuṇṇavīsativasse vematiko, āpatti dukkaṭassa.


pli: Anāpatti—


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 66. Theyyasatthasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro sattho rājagahā paṭiyālokaṁ gantukāmo hoti.


pli: Aññataro bhikkhu te manusse etadavoca—


pli: “ahampāyasmantehi saddhiṁ gamissāmī”ti.


pli: “Mayaṁ kho, bhante, suṅkaṁ pariharissāmā”ti.


pli: “Pajānāthāvuso”ti.


pli: Assosuṁ kho kammiyā—


pli: “sattho kira suṅkaṁ pariharissatī”ti.


pli: Te magge pariyuṭṭhiṁsu.


pli: Atha kho te kammiyā taṁ satthaṁ gahetvā acchinditvā taṁ bhikkhuṁ etadavocuṁ—


pli: “kissa tvaṁ, bhante, jānaṁ theyyasatthena saddhiṁ gacchasī”ti?


pli: Palibundhetvā muñciṁsu.


pli: Atha kho so bhikkhu sāvatthiṁ gantvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu jānaṁ theyyasatthena saddhiṁ saṁvidhāya ekaddhānamaggaṁ paṭipajjissatī”ti …pe…


pli: “saccaṁ kira tvaṁ, bhikkhu, jānaṁ theyyasatthena saddhiṁ saṁvidhāya ekaddhānamaggaṁ paṭipajjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, jānaṁ theyyasatthena saddhiṁ saṁvidhāya ekaddhānamaggaṁ paṭipajjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ theyyasatthena saddhiṁ saṁvidhāya ekaddhānamaggaṁ paṭipajjeyya, antamaso gāmantarampi, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti, aññe vā tassa ārocenti, so vā āroceti.


pli: Theyyasattho nāma


pli: corā katakammā vā honti akatakammā vā, rājānaṁ vā theyyaṁ gacchanti suṅkaṁ vā pariharanti.


pli: Saddhinti


pli: Saṁvidhāyāti—


pli: “gacchāmāvuso, gacchāma, bhante; gacchāma, bhante, gacchāmāvuso, ajja vā hiyyo vā pare vā gacchāmā”ti saṁvidahati, āpatti dukkaṭassa.


pli: Antamaso gāmantarampīti


pli: kukkuṭasampāte gāme gāmantare gāmantare āpatti pācittiyassa.


pli: Agāmake araññe addhayojane addhayojane āpatti pācittiyassa.


pli: Theyyasatthe theyyasatthasaññī saṁvidhāya ekaddhānamaggaṁ paṭipajjati, antamaso gāmantarampi, āpatti pācittiyassa.


pli: Theyyasatthe vematiko saṁvidhāya ekaddhānamaggaṁ paṭipajjati, antamaso gāmantarampi, āpatti dukkaṭassa.


pli: Theyyasatthe atheyyasatthasaññī saṁvidhāya ekaddhānamaggaṁ paṭipajjati, antamaso gāmantarampi, anāpatti.


pli: Bhikkhu saṁvidahati, manussā na saṁvidahanti, āpatti dukkaṭassa.


pli: Atheyyasatthe theyyasatthasaññī, āpatti dukkaṭassa.


pli: Atheyyasatthe vematiko, āpatti dukkaṭassa.


pli: Anāpatti—


pli: asaṁvidahitvā gacchati,


pli: manussā saṁvidahanti bhikkhu na saṁvidahati,


pli: visaṅketena gacchati,


pli: āpadāsu,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 67. Saṁvidhānasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññataro bhikkhu kosalesu janapade sāvatthiṁ gacchanto aññatarena gāmadvārena atikkamati.


pli: Aññatarā itthī sāmikena saha bhaṇḍitvā gāmato nikkhamitvā taṁ bhikkhuṁ passitvā etadavoca—


pli: “kahaṁ, bhante, ayyo gamissatī”ti?


pli: “Sāvatthiṁ kho ahaṁ, bhagini, gamissāmī”ti.


pli: “Ahaṁ ayyena saddhiṁ gamissāmī”ti.


pli: “Eyyāsi, bhaginī”ti.


pli: Atha kho tassā itthiyā sāmiko gāmato nikkhamitvā manusse pucchi—


pli: “apāyyo, evarūpiṁ itthiṁ passeyyāthā”ti?


pli: “Esāyyo, pabbajitena saha gacchatī”ti.


pli: Atha kho so puriso anubandhitvā taṁ bhikkhuṁ gahetvā ākoṭetvā muñci.


pli: Atha kho so bhikkhu aññatarasmiṁ rukkhamūle padhūpento nisīdi.


pli: Atha kho sā itthī taṁ purisaṁ etadavoca—


pli: “nāyyo, so bhikkhu maṁ nippātesi;


pli: api ca ahameva tena bhikkhunā saddhiṁ gacchāmi;


pli: akārako so bhikkhu;


pli: gaccha, naṁ khamāpehī”ti.


pli: Atha kho so puriso taṁ bhikkhuṁ khamāpesi.


pli: Atha kho so bhikkhu sāvatthiṁ gantvā bhikkhūnaṁ etamatthaṁ ārocesi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu mātugāmena saddhiṁ saṁvidhāya ekaddhānamaggaṁ paṭipajjissatī”ti …pe…


pli: “saccaṁ kira tvaṁ, bhikkhu, mātugāmena saddhiṁ saṁvidhāya ekaddhānamaggaṁ paṭipajjasī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, mātugāmena saddhiṁ saṁvidhāya ekaddhānamaggaṁ paṭipajjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ, uddiseyyātha—


pli: “Yo pana bhikkhu mātugāmena saddhiṁ saṁvidhāya ekaddhānamaggaṁ paṭipajjeyya, antamaso gāmantarampi, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Mātugāmo nāma


pli: manussitthī, na yakkhī na petī na tiracchānagatā viññū paṭibalā subhāsitadubbhāsitaṁ duṭṭhullāduṭṭhullaṁ ājānituṁ.


pli: Saddhinti


pli: Saṁvidhāyāti—


pli: “gacchāma bhagini, gacchāmāyya, gacchāmāyya, gacchāma bhagini, ajja vā hiyyo vā pare vā gacchāmā”ti saṁvidahati, āpatti dukkaṭassa.


pli: Antamaso gāmantarampīti


pli: kukkuṭasampāte gāme gāmantare gāmantare āpatti pācittiyassa.


pli: Agāmake araññe addhayojane addhayojane āpatti pācittiyassa.


pli: Mātugāme mātugāmasaññī saṁvidhāya ekaddhānamaggaṁ paṭipajjati, antamaso gāmantarampi, āpatti pācittiyassa.


pli: Mātugāme vematiko saṁvidhāya ekaddhānamaggaṁ paṭipajjati, antamaso gāmantarampi, āpatti pācittiyassa.


pli: Mātugāme amātugāmasaññī saṁvidhāya ekaddhānamaggaṁ paṭipajjati, antamaso gāmantarampi, āpatti pācittiyassa.


pli: Bhikkhu saṁvidahati mātugāmo na saṁvidahati, āpatti dukkaṭassa.


pli: Yakkhiyā vā petiyā paṇḍakena vā tiracchānagatamanussaviggahitthiyā vā saddhiṁ saṁvidhāya ekaddhānamaggaṁ paṭipajjati, antamaso gāmantarampi, āpatti dukkaṭassa.


pli: Amātugāme mātugāmasaññī, āpatti dukkaṭassa.


pli: Amātugāme vematiko, āpatti dukkaṭassa.


pli: Amātugāme amātugāmasaññī, anāpatti.


pli: Anāpatti—


pli: asaṁvidahitvā gacchati,


pli: mātugāmo saṁvidahati bhikkhu na saṁvidahati,


pli: visaṅketena gacchati,


pli: āpadāsu,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 68. Ariṭṭhasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena ariṭṭhassa nāma bhikkhuno gaddhabādhipubbassa evarūpaṁ pāpakaṁ diṭṭhigataṁ uppannaṁ hoti—


pli: “tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: Assosuṁ kho sambahulā bhikkhū—


pli: “ariṭṭhassa kira nāma bhikkhuno gaddhabādhipubbassa evarūpaṁ pāpakaṁ diṭṭhigataṁ uppannaṁ—


pli: ‘tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā, te paṭisevato nālaṁ antarāyāyā’”ti.


pli: Atha kho te bhikkhū yena ariṭṭho bhikkhu gaddhabādhipubbo tenupasaṅkamiṁsu;


pli: upasaṅkamitvā ariṭṭhaṁ bhikkhuṁ gaddhabādhipubbaṁ etadavocuṁ—


pli: “saccaṁ kira te, āvuso ariṭṭha, evarūpaṁ pāpakaṁ diṭṭhigataṁ uppannaṁ—


pli: ‘tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā, te paṭisevato nālaṁ antarāyāyā’”ti?


pli: “Evaṁ byā kho ahaṁ, āvuso, bhagavatā dhammaṁ desitaṁ ājānāmi— ‘yathā yeme antarāyikā dhammā vuttā bhagavatā te paṭisevato nālaṁ antarāyāyā’”ti.


pli: “Mā, āvuso ariṭṭha, evaṁ avaca. Mā bhagavantaṁ abbhācikkhi. Na hi sādhu bhagavato abbhakkhānaṁ. Na hi bhagavā evaṁ vadeyya.


pli: Anekapariyāyenāvuso ariṭṭha, antarāyikā dhammā antarāyikā vuttā bhagavatā. Alañca pana te paṭisevato antarāyāya.


pli: Appassādā kāmā vuttā bhagavatā bahudukkhā bahupāyāsā, ādīnavo ettha bhiyyo.


pli: Aṭṭhikaṅkalūpamā kāmā vuttā bhagavatā bahudukkhā bahupāyāsā, ādīnavo ettha bhiyyo.


pli: Maṁsapesūpamā kāmā vuttā bhagavatā …pe…


pli: tiṇukkūpamā kāmā vuttā bhagavatā …


pli: aṅgārakāsūpamā kāmā vuttā bhagavatā …


pli: supinakūpamā kāmā vuttā bhagavatā …


pli: yācitakūpamā kāmā vuttā bhagavatā …


pli: rukkhaphalūpamā kāmā vuttā bhagavatā …


pli: asisūnūpamā kāmā vuttā bhagavatā …


pli: sattisūlūpamā kāmā vuttā bhagavatā …


pli: sappasirūpamā kāmā vuttā bhagavatā bahudukkhā bahupāyāsā, ādīnavo ettha bhiyyo”ti.


pli: Evampi kho ariṭṭho bhikkhu gaddhabādhipubbo tehi bhikkhūhi vuccamāno tatheva taṁ pāpakaṁ diṭṭhigataṁ thāmasā parāmāsā abhinivissa voharati—


pli: “evaṁ byā kho ahaṁ, āvuso, bhagavatā dhammaṁ desitaṁ ājānāmi— ‘yathā yeme antarāyikā dhammā vuttā bhagavatā, te paṭisevato nālaṁ antarāyāyā’”ti.


pli: Yato ca kho te bhikkhū nāsakkhiṁsu ariṭṭhaṁ bhikkhuṁ gaddhabādhipubbaṁ etasmā pāpakā diṭṭhigatā vivecetuṁ, atha kho te bhikkhū yena bhagavā tenupasaṅkamiṁsu; upasaṅkamitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā ariṭṭhaṁ bhikkhuṁ gaddhabādhipubbaṁ paṭipucchi—


pli: “saccaṁ kira te, ariṭṭha, evarūpaṁ pāpakaṁ diṭṭhigataṁ uppannaṁ—


pli: ‘tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyā’”ti?


pli: “Evaṁ byā kho ahaṁ, bhante, bhagavatā dhammaṁ desitaṁ ājānāmi— ‘yathā yeme antarāyikā dhammā vuttā bhagavatā te paṭisevato nālaṁ antarāyāyā’”ti.


pli: Kassa nu kho nāma tvaṁ, moghapurisa, mayā evaṁ dhammaṁ desitaṁ ājānāsi?


pli: Nanu mayā, moghapurisa, anekapariyāyena antarāyikā dhammā antarāyikā vuttā. Alañca pana te paṭisevato antarāyāya.


pli: Appassādā kāmā vuttā mayā bahudukkhā bahupāyāsā, ādīnavo ettha bhiyyo.


pli: Aṭṭhikaṅkalūpamā kāmā vuttā mayā …pe…


pli: maṁsapesūpamā kāmā vuttā mayā …


pli: tiṇukkūpamā kāmā vuttā mayā …


pli: aṅgārakāsūpamā kāmā vuttā mayā …


pli: supinakūpamā kāmā vuttā mayā …


pli: yācitakūpamā kāmā vuttā mayā …


pli: rukkhaphalūpamā kāmā vuttā mayā …


pli: asisūnūpamā kāmā vuttā mayā …


pli: sattisūlūpamā kāmā vuttā mayā …


pli: sappasirūpamā kāmā vuttā mayā bahudukkhā bahupāyāsā, ādīnavo ettha bhiyyo.


pli: Atha ca pana tvaṁ, moghapurisa, attanā duggahitena amhe ceva abbhācikkhasi, attānañca khaṇasi, bahuñca apuññaṁ pasavasi.


pli: Tañhi te, moghapurisa, bhavissati dīgharattaṁ ahitāya dukkhāya.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu evaṁ vadeyya—


pli: ‘tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā, te paṭisevato nālaṁ antarāyāyā’ti


pli: so bhikkhu bhikkhūhi evamassa vacanīyo—


pli: ‘māyasmā evaṁ avaca, mā bhagavantaṁ abbhācikkhi, na hi sādhu bhagavato abbhakkhānaṁ, na hi bhagavā evaṁ vadeyya,


pli: anekapariyāyenāvuso, antarāyikā dhammā antarāyikā vuttā bhagavatā, alañca pana te paṭisevato antarāyāyā’ti.


pli: Evañca so bhikkhu bhikkhūhi vuccamāno tatheva paggaṇheyya, so bhikkhu bhikkhūhi yāvatatiyaṁ samanubhāsitabbo tassa paṭinissaggāya.


pli: Yāvatatiyañce samanubhāsiyamāno taṁ paṭinissajjeyya, iccetaṁ kusalaṁ,


pli: no ce paṭinissajjeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Evaṁ vadeyyāti—


pli: “tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: So bhikkhūti


pli: yo so evaṁvādī bhikkhu.


pli: Bhikkhūhīti


pli: aññehi bhikkhūhi. Ye passanti ye suṇanti tehi vattabbo—


pli: “māyasmā evaṁ avaca, mā bhagavantaṁ abbhācikkhi, na hi sādhu bhagavato abbhakkhānaṁ, na hi bhagavā evaṁ vadeyya,


pli: anekapariyāyenāvuso antarāyikā dhammā antarāyikā vuttā bhagavatā. Alañca pana te paṭisevato antarāyāyā”ti.


pli: Dutiyampi vattabbo.


pli: Tatiyampi vattabbo.


pli: Sace paṭinissajjati, iccetaṁ kusalaṁ;


pli: no ce paṭinissajjati, āpatti dukkaṭassa.


pli: Sutvā na vadanti, āpatti dukkaṭassa.


pli: So bhikkhu saṅghamajjhampi ākaḍḍhitvā vattabbo—


pli: Sace paṭinissajjati, iccetaṁ kusalaṁ.


pli: No ce paṭinissajjati, āpatti dukkaṭassa.


pli: So bhikkhu samanubhāsitabbo.


pli: “Evañca pana, bhikkhave, samanubhāsitabbo.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Itthannāmassa bhikkhuno evarūpaṁ pāpakaṁ diṭṭhigataṁ uppannaṁ—


pli: “tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā, te paṭisevato nālaṁ antarāyāyā”ti.


pli: So taṁ diṭṭhiṁ na paṭinissajjati.


pli: Yadi saṅghassa pattakallaṁ, saṅgho itthannāmaṁ bhikkhuṁ samanubhāseyya—


pli: tassā diṭṭhiyā paṭinissaggāya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ samanubhāsati tassā diṭṭhiyā paṭinissaggāya.


pli: Yassāyasmato khamati itthannāmassa bhikkhuno samanubhāsanā, tassā diṭṭhiyā paṭinissaggāya, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi—


pli: suṇātu me, bhante, saṅgho.


pli: “tathāhaṁ bhagavatā dhammaṁ desitaṁ ājānāmi yathā yeme antarāyikā dhammā vuttā bhagavatā te paṭisevato nālaṁ antarāyāyā”ti.


pli: Samanubhaṭṭho saṅghena itthannāmo bhikkhu, tassā diṭṭhiyā paṭinissaggāya.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Ñattiyā dukkaṭaṁ.


pli: Dvīhi kammavācāhi dukkaṭā.


pli: Dhammakamme dhammakammasaññī na paṭinissajjati, āpatti pācittiyassa.


pli: Dhammakamme vematiko na paṭinissajjati, āpatti pācittiyassa.


pli: Dhammakamme adhammakammasaññī na paṭinissajjati, āpatti pācittiyassa.


pli: Adhammakamme dhammakammasaññī, āpatti dukkaṭassa.


pli: Adhammakamme vematiko, āpatti dukkaṭassa.


pli: Adhammakamme adhammakammasaññī, āpatti dukkaṭassa.


pli: Anāpatti—


pli: asamanubhāsantassa,


pli: paṭinissajjantassa,


pli: ummattakassāti.


pli: Ariṭṭhasikkhāpadaṁ niṭṭhitaṁ aṭṭhamaṁ.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Sappāṇakavagga


pli: 69. Ukkhittasambhogasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū jānaṁ tathāvādinā ariṭṭhena bhikkhunā akaṭānudhammena taṁ diṭṭhiṁ appaṭinissaṭṭhena saddhiṁ sambhuñjantipi saṁvasantipi sahāpi seyyaṁ kappenti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū jānaṁ tathāvādinā ariṭṭhena bhikkhunā akaṭānudhammena taṁ diṭṭhiṁ appaṭinissaṭṭhena saddhiṁ sambhuñjissantipi saṁvasissantipi sahāpi seyyaṁ kappessantī”ti …pe…


pli: “saccaṁ kira tumhe, bhikkhave, jānaṁ tathāvādinā ariṭṭhena bhikkhunā akaṭānudhammena taṁ diṭṭhiṁ appaṭinissaṭṭhena saddhiṁ sambhuñjathāpi saṁvasathāpi sahāpi seyyaṁ kappethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, jānaṁ tathāvādinā ariṭṭhena bhikkhunā akaṭānudhammena taṁ diṭṭhiṁ appaṭinissaṭṭhena saddhiṁ sambhuñjissathāpi saṁvasissathāpi sahāpi seyyaṁ kappessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu jānaṁ tathāvādinā bhikkhunā akaṭānudhammena taṁ diṭṭhiṁ appaṭinissaṭṭhena saddhiṁ sambhuñjeyya vā saṁvaseyya vā saha vā seyyaṁ kappeyya, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Jānāti nāma


pli: sāmaṁ vā jānāti, aññe vā tassa ārocenti, so vā āroceti.


pli: Tathāvādināti—


pli: “tathāhaṁ bhagavatā dhammaṁ desitaṁ ājānāmi, yathā yeme antarāyikā dhammā vuttā bhagavatā, te paṭisevato nālaṁ antarāyāyā”ti evaṁ vādinā.


pli: Akaṭānudhammo nāma


pli: ukkhitto anosārito.


pli: Taṁ diṭṭhiṁ appaṭinissaṭṭhena saddhinti


pli: etaṁ diṭṭhiṁ appaṭinissaṭṭhena saddhiṁ.


pli: Sambhuñjeyya vāti


pli: sambhogo nāma dve sambhogā— āmisasambhogo ca dhammasambhogo ca.


pli: Āmisasambhogo nāma


pli: āmisaṁ deti vā paṭiggaṇhāti vā, āpatti pācittiyassa.


pli: Dhammasambhogo nāma


pli: uddisati vā uddisāpeti vā, padena uddisati vā uddisāpeti vā, pade pade āpatti pācittiyassa.


pli: Akkharāya uddisati vā uddisāpeti vā, akkharakkharāya āpatti pācittiyassa.


pli: Saṁvaseyya vāti


pli: ukkhittakena saddhiṁ uposathaṁ vā pavāraṇaṁ vā saṅghakammaṁ vā karoti, āpatti pācittiyassa.


pli: Saha vā seyyaṁ kappeyyāti


pli: ekacchanne ukkhittake nipanne bhikkhu nipajjati, āpatti pācittiyassa.


pli: Bhikkhu nipanne ukkhittako nipajjati, āpatti pācittiyassa.


pli: Ubho vā nipajjanti, āpatti pācittiyassa.


pli: Uṭṭhahitvā punappunaṁ nipajjanti, āpatti pācittiyassa.


pli: Ukkhittake ukkhittakasaññī sambhuñjati vā saṁvasati vā saha vā seyyaṁ kappeti, āpatti pācittiyassa.


pli: Ukkhittake vematiko sambhuñjati vā saṁvasati vā saha vā seyyaṁ kappeti, āpatti dukkaṭassa.


pli: Ukkhittake anukkhittakasaññī sambhuñjati vā saṁvasati vā saha vā seyyaṁ kappeti, anāpatti.


pli: Anukkhittake ukkhittakasaññī, āpatti dukkaṭassa.


pli: Anukkhittake vematiko, āpatti dukkaṭassa.


pli: Anāpatti—


pli: anukkhittoti jānāti,


pli: ukkhitto osāritoti jānāti,


pli: taṁ diṭṭhiṁ paṭinissaṭṭhoti jānāti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Musāvādavagga


pli: 7. Dhammadesanāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā udāyī sāvatthiyaṁ kulūpako hoti, bahukāni kulāni upasaṅkamati.